China beri tempoh bertenang 30 hari buat pasangan mahu cerai
Oleh KOSMO!

9 Mei 2021, 9:45 pm
HUNAN, CHINA – Seorang lelaki diarahkan sebuah mahkamah di China untuk mengambil tempoh masa bertenang selepas mendapat tahu bahawa isterinya melahirkan anak hasil sperma lelaki lain, lapor akhbar New York Post, semalam.
Lelaki tersebut yang hanya dikenali sebagai Tang memfailkan permohonan cerai pada Januari lepas selepas ujian asid deoksiribonukleik (DNA) yang dijalankan mendapati anaknya yang berusia tiga tahun sebenarnya bukan anak kandungnya.
Isterinya yang hanya dikenali sebagai Fu bagaimanapun mempertahankan dirinya dengan mengatakan bahawa suaminya merayu kepadanya untuk ‘meminjam’ sperma daripada lelaki lain selepas pasangan itu gagal mendapatkan anak.
Susulan permohonan perceraian tersebut, mahkamah mengarahkan Tang untuk bertenang seketika sebelum membuat sebarang keputusan.
“Tempoh bertenang itu akan memberikan masa untuk kedua-dua pasangan memperbaiki hubungan mereka untuk kebaikan kestabilan sosial dan keharmonian keluarga,” kata mahkamah.
Arahan itu dikeluarkan sejajar dengan peraturan terbaharu di China, di mana pasangan yang membuat permohonan untuk bercerai perlu diberikan tempoh bertenang selama 30 hari yang bermula pada awal tahun ini.

Tempoh bertenang tersebut dilaksanakan bagi mengurangkan kadar perceraian yang meningkat di China dengan cara memberi peluang kepada pasangan suami isteri untuk mempertimbangkan semula keputusan mereka.
Selepas 30 hari, pasangan tersebut perlu kembali ke jabatan hal ehwal awam untuk memutuskan keputusan mereka sama ada untuk meneruskan perceraian atau tidak.
Pada tahun 2020, China mencatatkan sebanyak 8.6 juta kes perceraian. – AGENSI


PLUS perkenal beli makanan secara tanpa sentuh di R&R
Oleh NUR HUDA MUSA

9 Mei 2021, 8:44 pm
PETALING JAYA – Sebanyak 600 premis perniagaan oleh pengusaha tempatan di kawasan rehat dan rawat (R&R) PLUS akan terus beroperasi tertakluk kepada arahan pihak berkuasa tempatan untuk pelanggan yang perlu melakukan perjalanan.
PLUS Malaysia Berhad (PLUS) dalam satu kenyataan berkata, untuk keselesaan pelanggan, kini PLUS turut menawarkan khidmat beli dan bawa pulang makanan tanpa sentuh (contactless) dengan lebih mudah.
“Pelanggan hanya perlu membuat pra-pesanan melalui Aplikasi PLUS untuk menikmati pelbagai juadah makanan yang lazat daripada rakan niaga dan pengendali gerai di 21 R&R terpilih.
“Pra-pesanan ini boleh dibuat melalui aplikasi PLUS atau melalui pautan https://orderdisini.plus.com.my/,” katanya di sini hari ini.
Katanya antara rakan niaga yang menawarkan khidmat pra-pesanan terdapat di R&R Dengkil (kedua-dua arah), Rawang (arah utara) Restoran Jejantas Sungai Buloh, Seremban (kedua-dua arah), Ulu Bernam (arah selatan), Tapah (arah selatan), Gunung Semanggol (kedua-dua arah) dan Gurun (kedua-dua arah).
Selain itu, Hentian Sebelah Juru (arah selatan), Pagoh (kedua-dua arah) Machap (kedua-dua arah), Hentian Sebelah Kulai (arah selatan) dan 3 R&R di Lebuh Raya Pantai Timur 2 (LPT2) iaitu Ajil (arah utara), Paka (arah utara) dan Perasing (arah selatan).

“Pelanggan lebuh raya yang mencari masakan panas atau minuman disaran untuk menggunakan khidmat Pra-Pesanan yang sangat mudah dan selamat digunakan kerana pesanan makanan boleh dilakukan dengan lebih awal, sekali gus menjimatkan masa ketika menunggu makanan disediakan.
“Semua premis di R&R dan hentian sebelah yang terletak di negeri-negeri yang melaksanakan PKP dan PKPB beroperasi mulai pukul 6 pagi hingga 12 tengah malam setiap hari,” ujarnya.
Sementara itu, bagi R&R dan hentian sebelah di negeri-negeri yang melaksanakan PKP, hanya pembelian makanan dan minuman secara bungkusan sahaja dibenarkan.
Bagi R&R dan hentian sebelah di negeri-negeri di bawah PKPB, pelanggan dibenarkan untuk menikmati makanan di ruang makan di medan selera dengan mengikuti prosedur operasi standard yang ditetapkan dan mengamalkan penjarakan fizikal. – K! ONLINE


Wanita Vietnam jatuh Jambatan Pulau Pinang diselamatkan nelayan
Oleh MOHD SYALMIZI HAMID

9 Mei 2021, 8:17 pm
GEORGE TOWN – Seorang wanita warga Vietnam diselamatkan nelayan selepas terjatuh dari Jambatan Pulau Pinang di kilometer 4.0 arah Seberang Perai dekat sini petang tadi.
Menurut jurucakap Jabatan Bomba dan Penyelamat negeri, pihaknya menerima laporan kecemasan berhubung kejadian itu pada pukul 5.41 petang sebelum bergegas ke lokasi.
“Apabila pasukan bomba tiba di tempat kejadian, didapati seorang perempuan warga Vietnam telah terjun ke dalam laut dari atas Jambatan Pulau Pinang.
“Mangsa bagaimanapun berjaya diselamatkan oleh nelayan yang berada di sekitar lokasi ketika dia terjun,” katanya kepada pemberita hari ini.
Beliau berkata, mangsa telah dibawa oleh nelayan berkenaan ke Jeti Polis Marin Batu Uban di sini sebelum diserahkan kepada pihak polis. – K! ONLINE


Doakan kesejahteraan dan keselamatan rakyat Palestin
Oleh MOHD. HUSNI MOHD. NOOR

9 Mei 2021, 9:38 pm
PUTRAJAYA – Umat Islam di negara ini diminta supaya mendoakan kesejahteraan dan keselamatan saudara Islam di Palestin yang kini berdepan ancaman terbaharu Israel.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri berkata, umat Islam perlu bersatu dan menyokong perjuangan dilakukan rakyat Palestin.
Beliau berkata, serangan yang ditujukan ke atas rakyat Palestin yang tidak bersenjata dengan bom, peledak gas dan peluru getah adalah pelanggaran secara terang-terangan dan dianggap biadab serta tidak dapat diterima.
“Saya dengan tegas mengutuk penjajahan paksa oleh Israel termasuk tindakan menyerbu pekarangan Masjid Al-Aqsa serta serangan terang-terangan terhadap jemaah Palestin ketika bulan mulia ini,” katanya menerusi satu kenyataan hari ini.
Katanya, pengusiran secara paksa rakyat Palestin dari kawasan Sheikh Jarrah di Baitulmaqdis juga adalah pelanggaran yang jelas terhadap kesahihan antarabangsa dan undang-undang kemanusiaan.
Zulkifli berkata, beliau merayu kepada masyarakat antarabangsa, termasuk organisasi hak asasi manusia, Pertubuhan Kerjasama Islam (OIC), Liga Negara-negara Arab dan seluruh dunia Islam untuk bertindak sekali gus melindungi Palestin dan kesucian Masjid Al-Aqsa.

Menurutnya, Palestin akan kekal sebagai sebuah negara Arab, dengan Jerusalem (Baitulmaqdis) sebagai ibu kotanya.
“Perjuangan Palestin adalah perjuangan kita dan perjuangan umat Islam di seluruh dunia sehingga kemenangan dan pembebasan dicapai,” katanya. – K! ONLINE


20 PATI tidak sempat beraya di Indonesia
Oleh ABDUL RAZAK IDRIS

9 Mei 2021, 8:49 pm
KLANG – Hasrat 20 pendatang asing tanpa izin (PATI) warga Indonesia pulang beraya menerusi laluan tikus tidak berjaya apabila dicekup di kawasan paya bakau Jalan Benteng Kiri, Kapar di sini semalam.
Kesemua mereka termasuk empat wanita berusia 20 hingga 50 tahun ditangkap kira-kira pukul 3 petang menerusi Op Benteng Covid.
Pegawai Batalion 4 Pasukan Gerakan Am (PGA) Superintendan Rizal Mohamed berkata, kejayaan itu hasil kerjasama anggota Ibu Pejabat Polis Daerah Klang Utara dan Pasukan Polis Marin (PPM), Pelabuhan Klang dalam mengesan kumpulan PATI yang dipercayai sedang menunggu air pasang.
Katanya, ini berdasarkan penemuan bot yang dianggarkan RM42,000 namun tiada transporter atau tekong laut dipercayai telah melarikan diri.
“Siasatan mendapati mereka membayar RM1,200 hingga RM1,800 setiap seorang untuk pulang menyambut perayaan Aidilfitri.
“Kesemua mereka dipercayai cuba keluar dari negara ini menerusi jalan tidak diwartakan,” katanya dalam satu kenyataan di sini hari ini.

Beliau memberitahu, kesemua mereka dibawa ke Balai Polis Kapar untuk tindakan lanjut mengikut Akta Imigresen 1956/63.
Rizal turut menjelaskan bot dan enjin diserah kepada PPM Pelabuhan Klang. – K! ONLINE


Cukup sekadar tunjuk kad janji temu rawatan
Oleh EDDY AQMAL MOHAMED HAMIDI

9 Mei 2021, 6:40 pm
PETALING JAYA – Orang ramai kini hanya perlu mengemukakan kad janji temu bagi urusan mendapatkan rawatan atau menghadiri janji temu di hospital serta klinik tanpa memerlukan surat kebenaran daripada pihak polis.
Menteri Kanan (Keselamatan), Datuk Seri Ismail Sabri Yaakob berkata, pihak kerajaan sebelum ini telah menerima rungutan daripada orang ramai mengenai perlunya mendapatkan surat kebenaran polis bagi mendapatkan rawatan atau janji temu di hospital dan klinik.
“Ini telah menyukarkan mereka terutamanya pesakit yang memerlukan rawatan berjadual seperti kanser serta penyakit buah pinggang.
“Susulan itu, satu keputusan telah dibuat iaitu pesakit yang mempunyai janji temu doktor dan rawatan berjadual, cukup sekadar mengemukakan kad janji temu,” katanya menerusi satu kenyataan di sini hari ini. – K! ONLINE


Tidak sempat beli baju raya buat isteri, anak
Oleh NUR SYAZWANA MANSOR

9 Mei 2021, 7:17 pm
SUNGAI PETANI – “Nanti kita keluar beli baju raya sama-sama untuk kenangan terakhir kita.”
Demikian pesanan yang dihantar Mohd. Nasir Rodzuki, 33, kepada isterinya, Nor Fatehah Othman, 29, menerusi aplikasi WhatsApp sebelum dia ditemui lemas di Sungai Kota Kuala Muda di sini kira-kira pukul 12.30 tengah malam tadi.
Mohd. Nasir terjatuh ke dalam sungai selepas disambar petir ketika sedang memasang pukat bersama seorang rakannya kira-kira pukul 4 pagi semalam.
Menurut Nor Fatehah, dia menerima WhatsApp daripada suaminya itu ketika berada di tempat kerjanya, dua hari lalu.
“Arwah berhasrat nak bawa saya dan dua anak iaitu Jannatul Sofea, 7, dan Raahatul Aadima, 3, membeli baju raya di pekan Sungai Petani.
“Namun begitu, kami belum sempat keluar bersama memandangkan masing-masing sibuk bekerja sehingga kejadian tersebut menimpa suami,” katanya ketika ditemui di rumahnya Kota Kuala Muda di sini hari ini.

Katanya, arwah sebelum ini kelihatan bersemangat untuk menyambut raya dan sering bercakap tentang persediaan baju raya.
“Arwah juga sudah memakai sehelai baju kemeja raya yang dihadiahkan oleh ibunya untuk ke bazar Ramadan beberapa hari sebelum kejadian,” ujarnya. – K! ONLINE


Cuaca ketika Aidilfitri diramal mendung, hujan
Oleh NUR HUDA MUSA

9 Mei 2021, 6:23 pm
PETALING JAYA – Jabatan Meteorologi Malaysia (MetMalaysia) menjangkakan cuaca mendung di seluruh negara dengan kemungkinan hujan di negeri pantai barat Semenanjung serta barat Sabah pada sambutan Aidilfitri minggu depan.
Ketua Pengarah MetMalaysia, Jailan Simon berkata, hujan juga kemungkinan akan turun di negeri Johor serta Melaka pada sebelah pagi, manakala pada sebelah petang pula dijangka hujan di kawasan pedalaman negeri-negeri pantai timur Semenanjung.
“Secara keseluruhannya, dijangka keadaan cuaca yang serupa berlanjutan hingga raya ketiga.
“Keadaan itu berlaku kerana Malaysia kini berada dalam fasa peralihan monsun yang mengakibatkan hujan dan ribut petir,” katanya ketika dihubungi Kosmo! di sini hari ini.
Jailan berkata, cuaca di negara ini akan bertambah baik menjelang pertengahan bulan ini susulan permulaan fasa Monsun Barat Daya.
“Kejadian ribut petir dan hujan lebat dijangka berkurangan dan kebanyakan negeri akan mengalami lebih banyak bilangan hari tanpa hujan ketika Monsun Barat Daya.

“Namun akan berlaku hujan lebat pada awal pagi di pantai barat Semenanjung akibat garis badai dari Selat Melaka sekali sekala,” ujarnya.
Selain itu, beliau berkata, mulai pertengahan bulan ini juga kebanyakan kawasan di Semenanjung Malaysia dijangka menerima hujan pada paras purata antara 100 milimeter (mm) hingga 350mm kecuali di Melaka dan Johor yang dijangka menerima hujan sedikit, iaitu bawah purata antara 100mm hingga 150mm.
“Kuching, Samarahan, Sri Aman, Bentong, Sarikei dan Sibu di Sarawak dijangka menerima hujan sedikit bawah purata antara 150mm hingga 200mm manakala di Kapit, Bintulu, Miri dan Limbang dijangka menerima hujan pada paras purata antara 150mm hingga 400mm.
“Sabah pula dijangka menerima hujan pada paras purata antara 100mm hingga 350mm,” tambahnya.
Beliau juga membayangkan kemungkinan Malaysia akan dilanda jerebu rentas sempadan pada hujung Julai atau awal Ogos jika kebakaran hutan di negara jiran tidak terkawal. – K! ONLINE


254.02 tan kayu pine disita
Oleh MOHAMAD FAIZAL HASHIM

9 Mei 2021, 7:10 pm
JOHOR BAHRU – Jabatan Perkhidmatan Kuarantin dan Pemeriksaan Malaysia (Maqis) menahan dua buah kontena yang membawa kayu pine bernilai RM297,187.09 tanpa permit di Pelabuhan Tanjung Pelepas (PTP), Gelang Patah dekat sini kelmarin.
Menurut Pengarah Maqis negeri, Hizzuan Hasim, hasil pemeriksaan rutin yang dijalankan oleh pegawai penguasa di PTP pada pukul 11 pagi mendapati kontena tersebut membawa kayu seberat 255.02 tan.
Katanya, kayu pine jenis pinus radiata sawn timber itu dipercayai dibawa masuk dari negara Australia.
“Hasil pemeriksan lanjut dijalankan mendapati pinus radiata sawn timber yang dianggarkan bernilai RM 297,187.09 berkenaan dibawa masuk dengan tidak menggunakan permit import yang telah digunakan.
“Kesemua pinus radiata sawn timber tersebut telah ditahan untuk tindakan lanjut,” katanya dalam satu kenyataan hari ini.
Kes akan disiasat di bawah Seksyen 11 (1) Akta Perkhidmatan Kuarantin dan Pemeriksaan Malaysia 2011 [Akta 728] kerana mengimport tanpa permit, lesen atau perakuan yang dikeluarkan di bawah Akta ini.

Hizzuan berkata, jika sabit kesalahan tersebut boleh didenda tidak melebihi RM100,000 atau dipenjara selama tempoh tidak melebihi enam tahun atau kedua-duanya.
Jelasnya, bagi kesalahan kedua atau yang berikutnya didenda tidak melebihi RM150,000 atau dipenjarakan selama tempoh tidak melebihi tujuh tahun atau kedua-duanya.
“Pihak Maqis menasihati agar semua pengimport dan pengeksport sentiasa mengikut peraturan yang telah ditetapkan oleh kerajaan agar kawalan penyakit haiwan, ikan, tumbuhan serta jaminan keselamatan makanan terpelihara di negara ini,” katanya. – K! ONLINE


Mayat rentung disahkan wanita yang hilang di Marang
Oleh MOHD AZLI ADLAN

9 Mei 2021, 7:13 pm
KUALA TERENGGANU – Identiti mayat rentung yang dijumpai di dalam belukar di tepi Jalan Kuala Terengganu – Kota Bahru berhampiran Kampung Padang Air, Kuala Nerus pada 17 April lalu disahkan wanita tempatan berusia 50-an.
Ketua Jabatan Siasatan Jenayah Terengganu, Asisten Komisioner Mohd. Marzukhi Mohd. Mokhtar berkata, identiti mangsa disahkan menerusi keputusan ujian asid deoksiribonukleik (DNA) yang dikeluarkan kelmarin.
“Ujian DNA mendapati ia sepadan dengan seorang wanita yang telah dilaporkan hilang di Marang pada 16 April lalu.
“Mangsa sebelum ini dilaporkan hilang setelah tidak pulang selepas keluar dari rumahnya pada hari kejadian,” katanya kepada Kosmo! di sini hari ini.
Mohd. Marzukhi berkata, keputusan DNA tersebut telah dimaklumkan kepada waris wanita tersebut dan jenazah mangsa yang masih berada di Rumah Mayat Hospital Sultanah Nur Zahirah di sini dijangka dituntut esok.
Dalam perkembangan sama, beliau memberitahu, tempoh reman dua suspek kes itu yang merupakan lelaki berusia 30-an dan 60-an telah disambung sehingga lusa.

Kosmo! 18 April lalu melaporkan seorang tukang sapu Majlis Bandaraya Kuala Terengganu (MBKT) tergamam selepas terserempak dengan satu mayat dipercayai wanita dipercayai mangsa pembunuhan sewaktu sedang melakukan kerja-kerja pembersihan pada pukul 7.15 pagi. – K! ONLINE


Nora Danish, Tiz Zaqyah positif Covid-19
Oleh NUR EMIRA SAIZALI

9 Mei 2021, 4:40 pm
PETALING JAYA – Dua pelakon wanita popular iaitu Nora Danish dan Tiz Zaqyah berkongsi berita duka apabila mengesahkan mereka dijangkiti Covid-19.
Perkara berkenaan diumumkan Nora dan Tiz menerusi Instagram masing-masing.
Menurut Nora atau nama sebenarnya Nora Mohd Danish Hanif, 39, yang pernah terkenal menerusi sitkom Puteri, dia disahkan positif virus tersebut pada pagi tadi.
“Dukacitanya nak maklumkan Nora didapati positif Covid-19 pada hari ini. Semalam, Nora ada buat ujian calitan kerana mempunyai kontak rapat kategori C.
“Keputusannya Nora dapat pagi tadi walaupun tidak mengalamai sebarang simptom. Sekarang saya kuarantin kendiri di dalam bilik agar anak-anak dan suami selamat.
“Mereka juga sudah lakukan ujian calitan pada 12 tengahari tadi, doakan kami semua ya,” katanya dalam entri tersebut.

Tambahnya, dia sepatutnya hadir untuk suntikan vaksin AstraZeneca pagi tadi di Universiti Kebangsaan Malaysia (UKM), Bangi.
“Pagi ini sepatutnya saya divaksin di UKM tetapi dinasihatkan kuarantin dulu. Insya-Allah pasti ada hikmah atas apa yang terjadi.
“Bagi sesiapa yang ada jumpa saya antara 4 hingga 8 Mei lalu, tolong lakukan ujian calitan, jaga diri dan maafkan saya,” tulisnya lagi.
Sementara itu, Tiz Zaqyah turut memaklumkan khabar duka tersebut hari ini dalam satu hantaran Instagramnya.
Ujar Tiz atau nama sebenarnya Siti Zaqyah Abdul Razak, 32, dia mengalami simptom seperti batuk dan badan menggigil.
“Semuanya bermula ketika saya mengalami batuk dan badan menggigil. Saya dapat rasakan keadaan badan saya tidak seperti selalu,” katanya dalam hantaran tersebut.
Pada masa sama, pelakon drama Nur Kasih itu menasihatkan semua individu menjalani ujian calitan sekiranya mempunyai simptom berkaitan.
“Jika anda ada demam, selesema, batuk dan pening kepala tolong lakukan ujian saringan.
“Jangan terlalu yakin sekiranya tidak mengalami sebarang simptom. Jalani ujian saringan sebelum keadaan bertambah buruk, kekal berada di rumah.
“Virus ini berada dimana-mana, bukan gurauan lagi. Doakan untuk saya dan keluarga,” ujarnya.
Terdahulu, Kosmo! Online pernah melaporkan beberapa selebriti tanah air pernah dijangkiti Covid-19 seperti Alif Satar, Sweet Qismina dan Puteri Aishah.


Dikompaun RM5,000 ketika cuba rentas daerah
Oleh YATIMIN ABDULLAH

9 Mei 2021, 5:45 pm
PASIR MAS – Tindakan kurang cerdik empat lelaki mengalihkan penghadang jalan raya yang diletak oleh pihak polis di Jambatan Sultan Ismail Petra, Tendong di sini hari ini untuk merentas daerah mengundang padah apabila setiap seorang daripada mereka dikompaun sebanyak RM5,000.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, empat lelaki itu ditahan polis ketika mereka cuba merentas daerah tanpa surat kebenaran polis di kawasan jambatan yang menghubungkan daerah Pasir Mas dan Kota Bharu itu.
Katanya, tiga daripada empat lelaki yang ditahan itu merupakan penunggang motosikal manakala seorang lagi pemandu kereta itu didapati mengalihkan penghadang jalan jenis ‘Water Barrier’ di susur masuk ke jambatan itu.
“Polis menahan kesemua suspek itu selepas melakukan intipan pada pukul 1 pagi tadi.
“Semasa ditahan, kesemua individu terbabit gagal mengemukakan surat permohonan rentas daerah yang sah daripada pihak polis,” katanya ketika dihubungi Kosmo! hari ini.
Mohd. Nasaruddin memberitahu, kesemua lelaki yang ditangkap itu kemudian dibawa ke Ibu Pejabat Polis Daerah (IPD) Pasir Mas untuk tindakan lanjut. – K! ONLINE


Pasangan kekasih rugi RM10,000 disamun empat lelaki
9 Mei 2021, 6:26 pm
PETALING JAYA – Pasangan kekasih warga tempatan berdepan detik mencemaskan apabila disamun empat lelaki ketika mereka berada di sebuah bilik hotel di Taman Seputeh, Kuala Lumpur di sini semalam.
Kedua-dua mangsa yang berusia 65 dan 54 tahun itu didatangi suspek sekitar pukul 3 petang sebelum melarikan beberapa barangan berharga milik mereka.
Ketua Polis Daerah Brickfields, Asisten Komisioner Anuar Omar berkata, antara barangan yang dilarikan adalah telefon pintar, cincin emas, kad ATM dan kad pengenalan termasuk wang tunai yang kesemuanya dianggarkan bernilai RM10,000.
“Bagaimanapun kedua-dua mangsa tidak mengalami sebarang kecederaan.
“Susulan kejadian itu, mangsa bertindak membuat laporan polis,” ujarnya dalam satu kenyataan hari ini.
Jelas beliau, sepasukan polis dari Bahagian Siasatan Jenayah telah melakukan dua serbuan berasingan di sekitar ibu kota pada hari yang sama antara pukul 11.30 hingga 12.15 tengah malam.

“Menerusi serbuan itu, polis berjaya memberkas tiga suspek yang berusia 29 hingga 35 tahun dipercayai terbabit dalam kejadian itu.
“Pemeriksaan lanjut mendapati dua daripada suspek itu mempunyai rekod lampau berkaitan jenayah,” ujarnya.
Tambahnya, polis masih mengesan seorang lagi suspek yang masih bebas.
Katanya, kesemua suspek kini direman selama lima hari bagi membantu siasatan mengikut Seksyen 395 dan 377C Kanun Keseksaan. – K! ONLINE


1,060 kenderaan cuba masuk Kelantan diarah berpatah balik
Oleh ROHANA MOHD. NAWI

9 Mei 2021, 5:28 pm
KOTA BHARU – Sebanyak 1,060 kenderaan dari beberapa negeri yang cuba masuk ke Kelantan melalui beberapa sekatan jalan raya (SJR) telah diarah berpatah balik selepas mendapati mereka tidak mempunyai surat kebenaran rentas negeri.
Ketua Polis Kelantan, Datuk Shafien Mamat berkata, rata-rata daripada mereka turut memberikan alasan tidak munasabah iaitu memaklumkan bahawa mempunyai urusan kecemasan dan kematian, namun tidak meminta surat kebenaran daripada polis.
“Sehingga pagi tadi, jumlah kenderaan yang masuk ke Kelantan dan diarah berpatah dilihat semakin bertambah sekali ganda berbanding malam tadi iaitu hanya sebanyak 500 buah kenderaan.
“Selain itu, polis juga dapati ada pemandu kenderaan yang memalsukan surat bagi tujuan merentas negeri untuk balik beraya,” katanya kepada pemberita hari ini.
Shafien berkata, ketika pemeriksaan dilakukan, kebanyakan pengguna jalan cuba memberi alasan bagi mengelakkan daripada mereka diarah berpatah balik.
“Saya menasihatkan orang ramai agar terus berada di rumah masing-masing bagi mengelak penularan wabak Covid-19. Kita bimbang kerana kes di Kelantan semakin meningkat,” ujarnya. – K! ONLINE


3,733 kes baharu hari ini
Oleh NOR IDAYU BOSRO

9 Mei 2021, 4:45 pm
PUTRAJAYA – Kes Covid-19 baharu hari ini menurun ke angka 3,733 menjadikan jumlah kes positif keseluruhan kini 440,678 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor kekal merekodkan angka tertinggi melebihi 1,000 dengan 1,278 kes diikuti oleh Sarawak sebanyak 454 kes dan Johor sebanyak 365 kes.
“Seterusnya ialah Kuala Lumpur (338 kes), Pulau Pinang (280 kes), Kelantan (254 kes), Negeri Sembilan (205 kes), Kedah (176 kes), Pahang (100 kes), Perak (80 kes), Melaka (66 kes), Sabah (61 kes) dan Terengganu (49 kes).
“Putrajaya pula dengan 20 kes, Labuan (enam kes) dan  Perlis pula merekodkan satu kes baharu,” katanya menerusi ciapan Twitter beliau di sini hari ini. -K!ONLINE


Tenat! Suara peniaga makin tenggelam tanpa bela – Mila Jirin
Oleh KOSMO!

9 Mei 2021, 4:02 pm
PETALING JAYA – Penyanyi dan juga usahawan katering Mila Jirin menyuarakan rasa bimbang dan sedih mengenangkan nasib para peniaga termasuk dirinya apabila sekali lagi akan terkesan ekoran pelaksanaan Perintah Kawalan Pergerakan (PKP) untuk kali yang ketiga.
Menerusi satu hantaran yang dimuat naik dalam Instagramnya, penyanyi yang popular menerusi lagu Persis Mutiara itu menyifatkan keadaan dan situasi yang dihadapi kebanyakkan peniaga kini berada dalam keadaan tenat.
“Makin tenat! Suara orang-orang berniaga tenggelam tanpa bela! Selepas ini akan timbul pula penyakit semua dibuang kerja,” tulisnya.
Ujar juara program realiti Akademi Fantasia musim kelima (AF5) itu lagi, keadaan yang berlarutan itu juga boleh menjejaskan sumber ekonomi rakyat apabila ada dalam kalangan mereka bakal dibuang kerja.
“Majikan dah mula angkat bendera putih (terpaksa buang pekerja). Jangan paksa majikan buat pengekalan pekerja bila subsidi upah pun hanya tinggal cakap semata-mata,” ujarnya.
Dalam pada itu, Mila atau nama sebenarnya Norsyarmilla Jirin, 34, juga menegur pelaksanaan PKP yang dijalankan kerajaan supaya menjadi lebih berkesan.

“Nak lockdown (perintah berkurung), betul-betul lockdown. Biar seorang pun tidak ada yang keluar rumah. Baru berkesan. Bukan Lockdown manja-manja, ada yang boleh, ada yang tidak boleh,” katanya.
Sekitar bulan Mei tahun lalu, Mila pernah menyuarakan kebimbangan tentang nasib 100 orang pekerjaanya selepas perniagaan perkahwinan dan katering yang diusahakan.
Lantas, dia telah mengambil inisiatif untuk memulakan perniagaan menjual kek dan pastry bagi meneruskan kelansungan syarikat dan pekerjanya. – K! ONLINE


Lelaki kerat 1,000 mayat ibu
Oleh KOSMO!

9 Mei 2021, 3:53 pm
MADRID, SEPANYOL – Seorang lelaki dijatuhi hukuman penjara lebih 15 tahun kerana membunuh dan memakan anggota badan ibunya yang dikerat menjadi kepingan kecil, lapor akhbar The Sun, baru-baru ini.
Alberto Sanchez Gomez, 28, didapati bersalah kerana mencekik Maria Soledad Gomez, 68, sehingga mati pada awal 2019 dan mengerat tubuhnya.
Lelaki itu turut mengaku memakan anggota badan ibunya bersama anjing peliharaanya dalam tempoh dua minggu.
Detektif yang menyiasat kes itu menjumpai sebahagian daripada anggota badan Soledad yang masih disimpan di dalam bekas penyimpan makanan di dalam peti sejuk.
Tulang-temulangnya turut ditemui di dalam laci rumah.
Laporan pada ketika itu turut mendakwa badan wanita tersebut dikerat kepada lebih 1,000 bahagian dengan kepala, tangan dan jantung ditemui pada katilnya.

Alberto Sanchez didapati bersalah kerana mencekik ibunya sehingga mati dan mengerat tubuhnya kepada 1,000 bahagian. – Solarpix/The Sun
Ketika dibicarakan, Alberto Sanchez mengakui dia sering mendengar ‘bisikan misteri’ ketika menonton televisyen yang menyuruh membunuh ibunya.
Bagaimanapun, ketika hukuman dibacakan ke atasnya pada Rabu lepas, pihak juri menolak dakwaan Alberto Sanzhez yang mengatakan dia mengalami ‘episod psikotik’ ketika melakukan jenayah tersebut.
Pihak pendakwa raya meminta hakim menjatuhkan hukuman penjara 15 tahun lima bulan jika lelaki itu disabitkan kesalahan membunuh dan tidak menghormati mayat.
Mereka turut menuntut dia membayar pampasan kepada abangnya sebanyak 90,000 Euro (RM450,170) atas impak trauma kehilangan ibu mereka.
“Saya amat menyesal. Saya berdepan kegelisahan setiap kali bangun dari tidur. Apabila teringatkan ibu, saya berasa sangat sedih,” ujarnya. – AGENSI


Pengawal keselamatan maut kemalangan dengan jentera berat
Oleh NOR AINNA HAMZAH

9 Mei 2021, 4:11 pm
JEMPOL – Seorang pengawal keselamatan maut susulan terbabit dalam nahas dengan jentera berat di kilometer dua, Jalan Bahau-Rompin, di sini, pagi tadi.
Dalam kejadian kira-kira pukul 8.45 pagi itu, mangsa, Mohamad Syawal Redzwan, 19, disahkan meninggal dunia di lokasi kejadian oleh pasukan paramedik susulan kecederaan parah di kepala.
Menurut Ketua Polis Daerah Jempol, Superintendan Hoo Chang Hook, kemalangan berkenaan membabitkan dua buah kenderaan iaitu jenteta berat JCB yang dipandu oleh seorang lelaki berusia 43 tahun dan motosikal jenis Yamaha yang ditunggangi mangsa.
“Hasil siasatan awal mendapati pemandu jentera berat dari arah Bahau menuju ke Kampung Pah Kah Choon. Apabila sampai di lokasi kejadian, semasa pemandu berkenaan ingin membelok ke kanan, tiba-tiba datang motosikal yang ditunggangi mangsa dari arah belakang.
“Mangsa dipercayai cuba memotong jentera tersebut dan telah melanggar dibahagian sisi kanan jentera berat berkenaan. Akibat daripada kemalangan, mangsa telah disahkan meninggal dunia di tempat kejadian,” katanya dalam satu kenyataan, di sini, tadi.-K! ONLINE


Pelajar terima surat amaran berhenti sekolah
Oleh IZZATUL ‘AIN AZMAN

9 Mei 2021, 4:16 pm
PETALING JAYA – Seorang pelajar sekolah yang mendedahkan isu lawak rogol oleh guru di sekolahnya baru-baru ini telah menerima surat amaran pertama untuk diberhentikan setelah tiga hari tidak hadir ke sekolah.
Pelajar yang bernama Ain itu berkata, dia menerima surat amaran berhenti sekolah dari sekolahnya kerana tidak datang ke sekolah sebanyak tiga hari.
Lebih mengejutkan, surat itu diterima pada hari yang sama bapanya berjumpa dengan pengetua sekolah tersebut.
“Saya menerima surat tersebut pada hari ayah saya berjumpa dengan pengetua sekolah. Dia berkata bahawa dia menyokong apa yang saya lakukan ketika itu. Namun, itulah yang berlaku pada hari yang sama.
“Saya tidak tahu, saya bersangka baik kemungkinan yang menghantar surat amaran ini adalah guru yang lain. Tetapi, saya tidak mahu membuat apa-apa andaian,” ciapnya di laman Twitter.
Terdahulu, terdapat satu komen di Facebook dipercayai menghina Ain yang menggunakan akaun Facebook pengetua sekolah tersebut.

Namun, ada pihak yang mengatakan bahawa komen di Facebook itu bukanlah dari pengetua tersebut, tetapi dari anaknya yang dipercayai autisme.
Seorang pengguna Twitter, @CoriOkada, berkata, di Malaysia, amat sukar untuk melakukan perkara yang benar. Ramai dari kami mengalah dan keluar dari negara. Kita semua mahukan yang terbaik untuk Malaysia tetapi kita perlu lawan dengan cara kita sendiri.
“Untuk pengetahuan, pelajar ini tidak patut dibuang kerana beritahu perkara yang betul. Ada sesuatu yang sangat salah dengan kebanyakan pendidik di negara kita,” ciap @redphoenixmasz.
Terkini, tanda pagar #MakeSchoolASaferPlace sudah mencapai 1 juta perkongsian di laman Twitter dan juga ‘trending’ kerana semakin ramai pengguna Twitter menyokong tindakan Ain tentang kesedaran untuk berasa lebih selamat di sekolah. – K! ONLINE.


Penghadang jalan di laluan tikus Besut dibakar
Oleh MOHD AZLI ADLAN

9 Mei 2021, 4:08 pm
BESUT – Respons terhadap penutupan laluan tikus di sempadan Terengganu dan Kelantan semakin ganas apabila penghadang plastik dan kawat duri yang dipasang di Kampung Gong Lapang di sini dibakar dipercayai individu tidak bertanggungjawab semalam.
Ketua Polis Besut, Superintendan Abdul Rozak Muhammad berkata, perbuatan vandalisme terhadap penghadang jalan dan kawat duri itu telah dikesan sewaktu anggota polis melakukan rondaan pada sebelah malam.
Beliau berkata, sebelum ini beberapa penghadang jalan plastik yang di letakkan di laluan-laluan tikus di sempadan Terengganu – Kelantan telah dirosakkan dengan dibocorkan dan dibuang air yang berada di dalammya.
“Perbuatan membakar penghadang jalan plastik pada malam tadi jauh lebih ganas dan seolah-olah memberi isyarat mereka sedang memberontak berikutan penutupan laluan tikus itu.
“Sikap segelintir yang masih keras kepala dan tidak ambil kisah arahan penguatkuasaan Perintah Kawalan Pergerakan (PKP) ini amat mengecewakan dan menyedihkan pihak polis,” katanya ketika dihubungi Kosmo! di sini hari ini.
Abdul Rozak memberitahu, tindakan pantas memasang penghadang jalan konkrit di laluan tikus terlibat telah diambil pada semalam bagi mengelakkan ia dirosak atau dialihkan pada masa hadapan

Beliau juga meminta orang ramai yang mempunyai maklumat berhubung perbuatan vandalisme itu diminta tampil menyalurkan maklumat dengan menghubungi Bilik Gerakan Ibu Pejabat Daerah Besut di talian 09-6959999. – K! ONLINE


Geng Nicky: Polis Johor temui petunjuk baharu
Oleh MOHD SHARKAWI LONDING

9 Mei 2021, 3:52 pm
JOHOR BAHRU – Polis Johor menemui petunjuk baharu hasil siasatan ke atas 12 penguatkuasa yang ditahan disyaki menjadi tali barut kumpulan jenayah terancang Geng Nicky.
Ketua Polis Johor, Datuk Ayob Khan Mydin Pitchay berkata bagaimanapun pihaknya tidak akan mengeluarkan sebarang kenyataaan kerana siasatan masih berjalan.
“Suspek yang ditangkap masih menjalani proses soal siasat. Banyak petunjuk baharu yang timbul daripada siasatan yang dijalankan itu.
“Kita tunggu dahulu, jika ada sebarang perkembangan nanti, saya akan maklumkan,” katanya ketika melakukan tinjaun sekatan jalan raya ( SJR) di Jalan Seelong di sini pada hari ini..
Sementara itu, itu Ayob Khan menegaskan suspek yang dipercayai terlibat dengan Geng Nicky yang telah dibebaskan sebelum ini bukan dilepaskan dari tuduhan.
Sebaliknya suspek tersebut dilepaskan dengan jaminan polis bagi membolehkan kertas siasatan dilengkapkan.

“Ada orang tanya, kenapa suspek yang ditangkap sebelum ini dibebaskan. Mereka dibebaskan dengan jaminan polis bukan dibebaskan sebebas-bebasnya.
” Ia bagi membolehkan polis melengkapkan siasatan kemudian akan ditentukan untuk dituduh di mahkamah atau tidak,”katanya.-K! ONLINE


Patuhi prosedur penggunaan senjata api – KPN
Oleh KOSMO!

9 Mei 2021, 4:25 pm
Oleh SALEHUDIN MAT RASAD
TEMERLOH – Bermain dengan senjata api seperti mengacu-acukannya kepada sasaran adalah larangan utama dalam prosedur operasi standard (SOP) Polis Diraja Malaysia (PDRM).
Ketua Polis Negara, Datuk Seri Acryl Sani Abdullah Sani menegaskan sehubungan itu semua anggota dan pegawai polis perlu mematuhi SOP penggunaan senjata api yang ditetapkan dalam Akta Polis itu.
“Segala peraturan penggunaan senjata api seperti pistol sudah sedia ada dan lengkap untuk melindungi dan menyelamatkan diri.
“Jadi penggunaan dan garis panduan adalah teliti dan cermat yang seharusnya tidak berlaku kecuaian melibatkan mana-mana anggota,”katanya selepas menziarahi keluarga Allahyarham Nurhalim Tumiran,24, di Felda Bukit Damar Lanchang di sini hari ini.
Menurut Acryl Sani, kes ini sedang disiasat dari pelbagai sudut termasuklah melihat sama ada terdapat unsur kecuaian atau pun kemalangan.

Beliau berkata, pihak polis bersimpati dengan apa yang berlaku terhadap Allahyarham Nurhalim yang menyebabkan ahli keluarganya kehilangan orang tersayang.
Katanya, keluarga allahyarham akan menerima bantuan insurans kelompok koperasi polis dan juga ganjaran lain sebagaimana kemudahan penjawat awam.-K! ONLINE


91 pasukan pematuhan SOP ditubuhkan
9 Mei 2021, 4:20 pm
KUALA LUMPUR – Polis Kuala Lumpur menubuhkan sebanyak 91 pasukan khas pemantuhan prosedur operasi standard (SOP) Covid-19 dalam usaha mengekang peningkatan wabak berkenaan.
Ketua Polis Kuala Lumpur, Datuk Azmi Abu Kassim berkata, pasukan khas itu akan diketuai seorang pegawai kanan bagi memantau keadaan lokasi-lokasi yang kerap menjadi tumpuan awam.
Jelasnya, pasukan pematuhan itu akan sentiasa mendekati masyarakat bagi mengingatkan mereka agar terus mematuhi SOP yang telah ditetapkan.
“Pasukan pematuhan ini ditubuhkan bertujuan untuk memberi peringatan kepada orang ramai dan sekiranya mereka masih mengambil sikap sambil lewa, pihak polis tidak akan teragak-agak untuk mengeluarkan kompaun. Selagi kita boleh nasihat, kita akan terus nasihat.
“Selain pasukan pematuhan Polis Diraja Malaysia (PDRM), terdapat 61 kumpulan lagi membabitkan agensi penguat kuasa yang lain dengan kekuatan 1,200 pegawai dan anggota,” ujarnya ketika sidang akhbar selepas meninjau SOP di Bazar Aidilfitri, Jalan Tuanku Abdul Rahman (TAR), di sini hari ini.- K! ONLINE


Padah jual nasi bungkus kepada kaki ponteng puasa
Oleh NUR ANATI JUHARI

9 Mei 2021, 4:38 pm
ALOR SETAR – Kegiatan seorang lelaki menjual nasi bungkus kepada kaki ponteng puasa secara bergerak menggunakan keretanya akhirnya dikesan penguat kuasa Jabatan Hal Ehwal Agama Islam Negeri Kedah (JHEAIK) di Mergong di sini hari ini.
Lelaki berusia lingkungan 30-an dari Alor Setar itu ditahan kira-kira pukul 10.30 pagi dalam operasi bersama Majlis Bandaraya Alor Setar (MBAS) yang dilakukan hasil aduan orang awam.
Ketua Penolong Pengarah Bahagian Penguat Kuasa JHEAIK, Sheikh Radzi Abdul Mutalib berkata, hasil pemeriksaan menemui sejumlah bungkusan makanan di dalam plastik hitam di but kereta jenis Proton Saga berkenaan.
“Lelaki terbabit dipercayai telah menjual nasi bungkus itu sejak awal Ramadan dengan bergerak dari satu tempat ke tempat lain,” katanya ketika dihubungi di sini hari ini.
Katanya, nasi bungkus lauk ayam goreng dan telur rebus itu dijual pada harga RM6 sebungkus.
“Taktik yang digunakan lelaki ini ialah dengan berniaga menerusi but kereta sambil menunggu pelanggan tetap untuk datang membeli,” jelasnya. – K! ONLINE


Panjut gergasi meriahkan malam tujur likur Kampung Ribu
Oleh ASLIZA MUSA

9 Mei 2021, 4:29 pm
PADANG RENGAS – Kira-kira 2,000 pelita atau panjut dipasang membentuk replika Masjid Selat Melaka yang dibina di Kampung Ribu dekat sini, semalam.
Replikasi gergasi setinggi sembilan meter yang dibina menggunakan 200 batang buluh dan kayu itu bagi memeriahkan minggu terakhir Ramadan dan malam tujuh likur.
Pengerusi Persatuan Penggemar Panjut Kampung Ribu, Amiruddin Mohd. Lazim berkata, pemasangan pelita atau panjut itu merupakan tradisi kampung tersebut setiap kali bulan Ramadan.
Katanya, kemeriahan untuk menyambut Syawal dirasai apabila kawasan sekitar kampung diterangi cahaya lampu pelita yang turut mewujudkan suasana ceria.
“Tahun ini tiada pertandingan kerana kita perlu mematuhi prosedur operasi standard (SOP) Covid-19 berbanding tahun lalu di mana pertandingan diadakan di rumah masing-masing.
“Pada tahun ini, kita pasang panjut gergasi di kawasan lapang dan orang ramai khususnya penduduk kampung boleh datang untuk memeriahkannya,” katanya di sini semalam.

Menurut beliau, pihaknya mengambil masa tiga bulan untuk menyiapkan sepenuhnya replika gergasi yang bertemakan Masjid Selat Melaka.-K! ONLINE


Peniaga parah kereta bertembung lori
Oleh OTHMAN YAHAYA

9 Mei 2021, 3:36 pm
SUNGAI PETANI – Seorang peniaga cedera parah selepas kereta dipandunya bertembung dengan sebuah lori dalam kemalangan di Jalan Persiaran Aman Jaya 5, berdekatan Saujana Permai di sini hari ini.
Dalam kejadian kira-kira pukul 10 pagi itu, mangsa berusia 57 tahun dari Taman Penaga di sini cedera pada muka dan kaki.
Mangsa yang tersepit di tempat duduk pemandu kereta jenis Toyota Corolla dikeluarkan anggota bomba.
Saksi kejadian, Ramlah Ali, 56, berkata, ketika kejadian dia bersama anak lelakinya menaiki Perodua Kancil di belakang kereta dipandu mangsa dari arah Ambangan Heights ke Kompleks Mahkamah Sungai Petani.
“Sebaik tiba di lokasi kejadian, kereta mangsa dilihat bergerak ke kiri dan kanan jalan sebelum merempuh pembahagi jalan seterusnya memasuki laluan bertentangan.
“Kereta mangsa kemudian bertembung denga lori Nissan lima tan yang membawa polisterin,” katanya ketika ditemui di lokasi kejadian di sini hari ini. – K! ONLINE


Gastak umum keluar PSM
Oleh YATIMIN ABDULLAH

9 Mei 2021, 2:13 pm
KOTA BHARU – Gabungan Sepak Takraw Kelantan (Gastak) secara rasmi mengumumkan pengunduran daripada Persatuan Sepak Takraw Malaysia (PSM) berkuatkuasa hari ini.
Berita mengejutkan itu diumumkan oleh Presiden Gastak, Zuraidin Abdullah dalam satu sidang akhbar khas hari ini.
Zuraidin berkata, keputusan itu diputuskan oleh semua ahli jawatankuasa Gastak yang bersepakat untuk keluar daripada PSM selepas hukuman penggantungan selama 15 tahun Presiden PSM, Datuk Seri Ahmad Ismail oleh Persekutuan Sepak Takraw Asia (Astaf) pada 5 Mei lalu.
“Kami mengambil langkah ini bertujuan untuk memulihkan semula maruah dan pembangunan sukan sepak takraw di setiap peringkat.
“Gastak berpendirian bahawa sudah tiba masa seluruh pentadbir diperingkat nasional atau negeri mengambil tanggungjawab dengan menetapkan arah tuju lebih jelas demi kelangsungan sukan ini pada masa depan,” katanya pada sidang akhbar di Stadium Muhammad IV di sini hari ini.-K! ONLINE


Saksi kes rogol rakan ADUN akan dipanggil semula
9 Mei 2021, 2:42 pm
KUALA LUMPUR – Polis dalam proses akan memanggil semula saksi-saksi kes tuduhan rogol yang dibuat oleh mangsa berusia 33 tahun terhadap rakan kepada Ahli Dewan Undangan Negeri (ADUN) Gombak Setia, Hilman Idham.
Ketua Polis Kuala Lumpur, Datuk Azmi Abu Kassim berkata, saksi-saksi akan dipanggil semula untuk melihat kepada aspek lain dalam siasatan itu.
“Berdasarkan laporan yang baru diterima, mungkin ada keperluan untuk memanggil semula saksi-saksi bagi melihat aspek lain dalam siasatan itu.
“Setakat ini, kes terbabit masih dalam siasatan polis dan kita (polis) dalam proses untuk melengkapkan siasatan bagi dirujuk kepada Timbalan Pendakwa Raya (DPP),” ujarnya ketika sidang akhbar selepas meninjau pematuhan prosedur operasi standard (SOP) di Bazar Aidilfitri, Jalan Tuanku Abdul Rahman (TAR), di sini hari ini.
Jelasnya, setakat ini polis sudah membuat dua tangkapan bagi membantu siasatan, namun mereka sudah dibebaskan dengan jaminan polis.
Katanya, kes disiasat mengikut Seksyen 376 Kanun Keseksaan (KK) kerana merogol.

Semalam, media melaporkan seorang wanita mendakwa dirogol pada Disember tahun lalu, dan menamakan dua kenalan ADUN Gombak Setia, Hilman Idham, dalam laporan polis dibuatnya berhubung kejadian itu.
Seorang daripada mereka ialah pemimpin bahagian parti komponen Perikatan Nasional (PN), manakala seorang lagi dikatakan sebagai kenalan lama Hilman.
Laporan polis itu telah didedahkan bekas pemimpin Umno, Datuk Lokman Adam.
Berdasarkan laporan polis, mangsa mendakwa dijemput Hilman ke sebuah hotel di Kuala Lumpur untuk meraikan ulang tahun kelahiran bersama kenalan rapatnya dan dua rakan wanita lain, pada Jumaat, 4 Disember tahun 2020. – K! ONLINE


Orang Selangor rentas Kuala Lumpur sebab balik kerja
9 Mei 2021, 3:24 pm
KUALA LUMPUR – Terpaksa rentas negeri dari Selangor memasuki Kuala Lumpur sebab balik kerja (rumah di Kuala Lumpur).
Itu antara alasan paling kerap diterima petugas sekatan jalan raya (SJR) Kontinjen Kuala Lumpur daripada pengguna jalan raya ketika mereka merentas negeri memasuki Kuala Lumpur sejak Perintah Kawalan Pergerakan (PKP) 3.0 dilaksanakan di negeri ini.
Ketua Polis Kuala Lumpur, Datuk Azmi Abu Kassim berkata, terdapat juga alasan daripada mereka datang ke negeri ini untuk mengambil anak di terminal pengangkutan.
“Berdasarkan lima tinjauan yang saya buat di SJR di seluruh Kuala Lumpur, itulah alasan yang disampaikan petugas SJR kepada saya.
“Namun begitu, saya lihat pegawai bertugas mengambil tindakan berhati-hati dan bertanggungjawab serta membenarkan perjalanan dibuat selepas berpuas hati dengan keterangan yang diberi orang ramai itu,” ujarnya kepada pemberita.
Terdahulu, beliau membuat tinjauan pematuhan prosedur operasi standard (SOP) di Bazar Aidilfitri, Jalan Tuanku Abdul Rahman (TAR), di sini hari ini.

Jelasnya lagi, pihaknya juga tidak berhasrat untuk menambah jumlah SJR sepanjang PKP 3.0 di Kuala Lumpur yang kini dikekalkan sembilan lokasi sahaja. – K! ONLINE


Polis Johor tolak 464 permohonan rentas negeri, daerah
Oleh MOHD SHARKAWI LONDING

9 Mei 2021, 3:20 pm
JOHOR BAHRU – Polis Johor menolak 465 permohonan merentas negeri dan daerah atas pelbagai alasan tidak munasabah antara 25 April hingga semalam.
Ketua Polis Johor, Datuk Ayob Khan Mydin Pitchay berkata, antara alasan yang diterima adalah mahu pulang berhari raya dan rindukan keluarga.
Menurutnya, sehingga kini polis menerima sebanyak 19,090 permohonan untuk merentas negeri dan daerah.
“Daripada 19,090 permohonan yang dibuat antara 25 April lalu hingga semalam itu, sebanyak 465 ditolak.
“Antara faktor utama permohonan berkenaan ditolak adalah alasan yang diberikan tidak munasabah termasuk mahu pulang berhari raya dan rindukan keluarga, sedangkan mereka tahu kerajaan menguatkuasakan Perintah Kawalan Pergerakan (PKP) berikutan peningkatan mendadak kes positif Covid-19.
“Mulai esok, tiada nasihat akan diberikan, jika sesiapa ditahan kerana merentas negeri dan daerah tanpa kebenaran, mereka akan terus dikompaun, jadi jangan marah polis dan kata kami tidak bertimbang rasa kerana sudah banyak nasihat diberikan,” katanya.

Beliau berkata demikian pada sidang media selepas meninjau sekatan jalan raya (SJR) Seelong, di sini, hari ini.
Terdahulu, Ayob Khan turut meninjau lima lokasi pusat beli belah dan pasar awam sekitar bandar raya ini bagi memantau prosedur standard operasi (SOP) di lokasi berkenaan.
Beliau turut melahirkan kekecewaan berikutan orang ramai dikesan gagal mematuhi SOP terutama di beberapa pusat beli belah dan pasat awam yang ditinjau.
“Saya mengarahkan kompaun dikeluarkan kepada masing-masing sebuah pusat beli belah di Tampoi dan sebuah pasar awam di Pandan, berikutan gagal mematuhi SOP ditetapkan.
“Ada lokasi ditinjau penjarakan sosial langsung tidak ada, sehingga saya minta kompaun dikeluarkan terhadap sebuah pusat beli belah dan pasar awam.
“Ramai pengunjung dilihat membawa anak-anak di bawah 12 tahun termasuk bayi berusia setahun hingga dua tahun sekali gus mendedahkan mereka pada bahaya penularan wabak,” katanya.-K! ONLINE


Jangan cuba-cuba rentas daerah, negeri – Polis
Oleh NOR AINNA HAMZAH

9 Mei 2021, 2:48 pm
SEREMBAN – Polis Negeri Sembilan akan menambah sembilan lagi sekatan jalan raya (SJR) melibatkan kawasan bersempadan antara negeri sempena sambutan hari raya Aidilfitri tahun ini.
Ketua Polis Negeri Sembilan, Datuk Mohamad Mat Yusop berkata, buat masa ini terdapat 15 SJR sedia ada yang beroperasi di beberapa daerah terutamanya di Seremban susulan daerah itu masih lagi berada dalam status Perintah Kawalan Pergerakan Bersyarat (PKPB).
Menurutnya, tambahan berkenaan menjadikan sebanyak 24 SJR bakal dilaksanakan di negeri ini bermula esok.
“Semua jalan utama sempadan negeri Pahang, Selangor dan Melaka akan ada SJR. Malah, SJR di sempadan daerah juga akan diaktifkan kembali.
“Jangan cuba-cuba merentas sempadan daerah atau negeri tanpa surat kebenaran polis kerana cubaan ini bakal dikenakan tindakan tegas,” katanya ketika dihubungi Kosmo! di sini tadi.
Mohamad berkata, buat masa ini tiada kenderaan yang diarahkan berpatah balik dan pihaknya berharap agar orang ramai dapat mematuhi prosedur operasi standart (SOP) yang telah ditetapkan.-K! ONLINE


Datin dalang edar pil kuda, syabu bernilai RM2.34 juta
Oleh ROHANA MOHD. NAWI

9 Mei 2021, 3:48 pm
KOTA BHARU – Polis menahan seorang wanita warga Thailand bergelar Datin yang dipercayai menjadi dalang dalam kegiatan sindiket pengedaran dadah jenis pil kuda dan syabu bernilai RM2.34 juta di sebalik peniagaan kosmetik miliknya sejak kelmarin.
Rampasan 180,000 biji pil kuda dan 14.9 kilogram (kg) syabu itu dilakukan di lima lokasi dalam tiga daerah iaitu Kota Bharu, Tanah Merah dan Pasir Mas bermula kelmarin hingga semalam.
Ketua Polis Kelantan, Datuk Shafien Mamat berkata, pihaknya melakukan risikan selama beberapa minggu lalu sebelum menjalankan serbuan di lima lokasi sindiket dadah yang dikenali sebagai Sindiket Datin itu.
Katanya, serbuan awal dilakukan di sebuah rumah di sini pada pukul 4.30 petang kelmarin sebelum menahan seorang lelaki bersama dua botol plastik mengandungi disyaki kodein dan 180,000 biji pil kuda.
“Berdasarkan maklumat daripada suspek, kita dapat mengesan dan menahan dua lagi lelaki pada pukul 4 petang semalam dalam serbuan terhadap kereta di Kampung Kedai Mulong di sini.
“Dalam serbuan itu, polis merampas sebanyak 17 bungkusan mengandungi syabu seberat 14.9 kg bernilai RM540,000,” katanya pada sidang akhbar di Ibu Pejabat Polis Kontinjen Kelantan di sini hari ini.

Menurut Shafien, pada hari yang sama, polis menahan lapan suspek iaitu empat lelaki dan empat wanita warga Thailand termasuk Datin yang berusia 48 tahun itu.
Katanya, siasatan lanjut mendapati, Datin itu menggunakan perniagaan kosmetiknya untuk mengaburi kegiatan pengedaran dadah.
“Kejayaan itu adalah susulan tangkapan kes rampasan dadah yang didalangi oleh seorang Datuk Seri yang dipercayai suaminya tahun lalu. Siasatan mendapati, sindiket itu mula bergerak aktif dalam kegiatan pengedaran dadah di negeri-negeri Pantai Timur sejak tiga bulan lalu.
“Selain rampasan dadah, polis turut menyita enam kereta, dua motosikal, barang kemas serta wang tunai bernilai lebih RM300,000,” katanya.
Kosmo! baru-baru ini melaporkan seorang lelaki bergelar Datuk Seri yang disyaki menjadi dalang sindiket pengedaran dadah ditahan di tempat letak kenderaan di belakang pusat beli-belah South City Plaza, Serdang, Selangor pada November lalu.
Dalam serbuan pukul 5.30 petang itu, syabu seberat kira-kira 120 kilogram bernilai RM5 juta serta tiga kenderaan termasuk kereta mewah jenis Ford Mustang turut dirampas.


Polis adakan 42 SJR di Pulau Pinang
Oleh MOHD SYALMIZI HAMID

9 Mei 2021, 2:38 pm
GEORGE TOWN – Polis negeri ini akan melaksanakan sebanyk 42 sekatan jalan raya (SJR) di seluruh negeri berikutan Perintah Kawalan Pergerakan (PKP) di beberapa daerah dan mukim bermula tengah malam ini.
Ketua Polis negeri, Datuk Sahabudin Abd. Manan berkata, perancangan SJR itu membabitkan sembilan lokasi di daerah Timur Laut dan tiga di daerah Barat Daya di bahagian pulau.
“Manakala 15 SJR akan diadakan di daerah Seberang Perai Utara, Seberang Perai Tengah (lapan) dan Seberang Perai Selatan (tujuh) di tanah besar.
“Aktiviti rentas daerah dan negeri tidak dibenarkan dalam tempoh PKP bermula esok hingga 23 Mei depan,” katanya kepada pemberita hari ini.
PKP di negeri ini membabitkan daerah Timur Laut, Seberang Perai Tengah dan Seberang Perai Selatan serta Mukim 12 di daerah Barat Daya; bandar Butterworth dan Mukim 14 di Seberang Perai Utara. – K! ONLINE


20 meter padu air percuma sempena Aidilfitri
Oleh MOHD AZLI ADLAN

9 Mei 2021, 2:51 pm
KUALA TERENGGANU – Kerajaan negeri Terengganu memperluaskan program bekalan air percuma sebanyak 20 meter padu kepada semua isi rumah di Terengganu pada bulan ini.
Menteri Besar Terengganu, Datuk Seri Ahmad Samsuri Mokhtar berkata, inisiatif itu akan memberi manfaat kepada 1.33 juta rakyat negeri itu menjelang sambutan Hari Raya Aidilfitri pada minggu depan.
“Sebelum ini, program 20 meter padu air percuma ini terhad kepada penerima bantuan eKasih, Majlis Agama dan Adat Melayu Terengganu (Maidam) dan penduduk Program Perumahan Rakyat Termiskin (PPRT) di negeri ini.
“Kita perluaskan program air percuma pada bulan Mei ini bagi membantu rakyat negeri ini menyambut Hari Raya Aidilfitri dalam suasana pandemik Covid-19 ini,” katanya dalam satu kenyataan di sini hari ini.
Ahmad Samsuri berkata, inisiatif tersebut juga sebagai tanda keprihatinan kerajaan negeri Terengganu terhadap nasib rakyat yang rata-ratanya terkesan dengan Covid-19.
Beliau memberitahu, program pemberian air percuma secara menyeluruh kepada semua isi rumah di Terengganu berkenaan melibatkan peruntukan sebanyak kira-kira RM570,000. – K! ONLINE


Saman RM50 juta: Biar mahkamah tentukan – Ayob Khan
Oleh MOHD SHARKAWI LONDING

9 Mei 2021, 3:06 pm
JOHOR BAHRU – Ketua Polis Johor, Datuk Ayob Khan Mydin Pitchay menyerahkan sepenuhnya terhadap keputusan mahkamah berhubung notis saman fitnah RM50 juta yang dituntut seorang peguam, Kamal Hisham Ja’afar.
Ayob Khan berkata, kes notis saman itu sudah diterima pihaknya dan masih menunggu tarikh perbicaraan di mahkamah.
“Itu hak dia, kita tunggulah perbicaraan di mahkamah nanti.
“Sepatutnya tidak timbul isu ini (saman fitnah), dia (Kamal Hisham) ditangkap dan dituduh di mahkamah (kes penipuan pengiklanan), bila di mahkamah, dia boleh bela diri,”katanya selepas mengadakan lawatan di sekatan jalan raya (SJR) di Seelong di sini hari ini.
Notis saman fitnah itu diserahkan Kamal Hisham menerusi Tetuan Kamal Hisham & Associates kepada Ayob Khan pada pukul 10.30 pagi, 2 Mei lalu di Ibu Pejabat Polis Kontinjen (IPK) Johor.
Notis tuntutan itu adalah berkaitan sidang akhbar yang dilakukan Ayob Khan berkaitan seorang peguam memperdaya sebuah syarikat pengiklanan dengan menyamar sebagai peguam Istana Johor yang diadakan pada 22 April lalu.

Notis guaman itu antara lainnya mendakwa Ayob Khan telah mengeluarkan beberapa kenyataan yang berniat jahat dan tidak benar.
Dalam sidang akhbar itu, Ayob Khan didakwa memaklumkan terdapat laporan polis yang mendakwa peguam itu menyamar sebagai peguam Istana Johor selain peguam tersebut melakukan kesalahan jenayah berkaitan pengubahan wang haram.
Susulan itu, Ayob Khan dituntut untuk membayar pampasan berjumlah RM50 juta sebagai bagi kerosakan imej dan reputasi akibat kenyataan yang dikeluarkan.-K! ONLINE


2,073 pelajar UniSZA pulang beraya
Oleh TENGKU DANISH BAHRI TENGKU YUSOFF

9 Mei 2021, 1:46 pm
KUALA NERUS – Seramai 2,073 pelajar Universiti Sultan Zainal Abidin (Unisza) pulang ke rumah masing-masing untuk menyambut Hari Raya Aidilfitri secara berperingkat sehingga lusa.
Ketua Penolong Pendaftar Pejabat Timbalan Naib Canselor Hal Ehwal Pelajar UniSZA, Mazlan Mohamad, pelajar tersebut pulang dengan menggunakan bas disediakan Unisza, pengangkutan udara, kenderaan sendiri atau dijemput ahli keluarga.
“Pengurusan kepulangan pelajar-pelajar terbabit dengan prosedur operasi standard (SOP) norma baharu berjalan lancar setakat ini.
“Dalam pada itu, seramai 700 pelajar yang majoritinya daripada Sabah dan Sarawak pula memilih untuk kekal di kolej kediaman masing-masing,” katanya di kampus UniSZA, Gong Badak di sini malam tadi.
Mazlan berkata, 700 pelajar terbabit akan menyambut 1 Syawal dengan program-program yang diatur universiti.- K! ONLINE


5,000 warga Indonesia pulang sempena Aidilfitri
Oleh KHAIRUL MOHD. ALI

9 Mei 2021, 1:40 pm
PASIR GUDANG – Seramai 5,000 rakyat Indonesia yang berada di negara ini dibenarkan pulang ke kampung halaman masing-masing sempena sambutan perayaan Aidilfitri, tahun ini.
Duta Besar Indonesia ke Malaysia, Hermono memaklumkan, mereka merupakan sebahagian daripada lebih 50,000 rakyat Indonesia yang telah pulang sejak Januari tahun ini.
Katanya, jumlah itu termasuklah mereka yang memohon untuk mengikuti program pemutihan dibuat kerajaan Malaysia iaitu Rekalibrasi dan mereka yang telah tamat permit kerja.
“Jika untuk Aidilfitri sahaja, menurut data yang masuk adalah sekitar 5,000 sahaja. Namun jika dilihat keseluruhan termasuk program rekalibrasi daripada Januari hingga Jun tahun ini dianggar seramai 50,000 akan dibenarkan pulang.
“Ini menunjukkan program rekalibrasi dibuat kerajaan Malaysia mendapat sambutan memberangsangkan daripada warganegara Indonesia yang telah melebihi masa untuk berada di sini,” katanya selepas meninjau pergerakan pulang warga Indonesia menggunakan laluan laut di Terminal Feri Pasir Gudang, di sini hari ini.
Kerajaan Indonesia sebelum ini menguatkuasakan Larangan Mudik Lebaran bermula 6 hingga 17 Mei ini bagi menghalang penularan wabak Covid-19 di republik berkenaan.

Hanya mereka yang mempunyai dokumen seperti surat memo periksa keluar oleh Jabatan Imigresen Malaysia, keputusan ujian Covid-19 dan surat izin keluar masuk dari Kedutaan Indonesia dibenarkan menggunakan perkhidmatan feri sepanjang tempoh larangan itu.-K! ONLINE


Real alih tumpuan ke La Liga
Oleh MOHD KHAIRI MOHAMAD

9 Mei 2021, 12:45 pm
MADRID – Kapten pasukan Real Madrid, Sergio Ramos menyeru agar barisan pemain kembali bangkit daripada kekecewaan dengan menjadikan aksi menentang Sevilla dalam kancah La Liga awal pagi esok sebagai medan ‘lepas geram’,
Sebagai rekod, skuad The Galacticos berdepan kritikan hebat selepas tersingkir daripada aksi separuh akhir Liga Juara-Juara Eropah, Khamis lepas apabila mudah ditewaskan Chelsea dengan keputusan agregat 3-1.
Susulan itu, Ramos mahu semua pemain mengambil tanggungjawab dengan segera mengalihkan tumpuan dalam usaha mempertahankan kejuaraan La Liga iaitu meraih tiga mata menentang Sevilla.
“Saya akui seluruh pemain dalam pasukan ini kecewa dengan keputusan lepas. Namun, ia bukanlah pengakhiran dan saya yakin Real memiliki mentaliti juara yang sentiasa bangkit selepas kekalahan.
“Kini, kita masih ada peluang untuk memulihkan prestasi pasukan musim ini kerana perebutan trofi La Liga masih lagi terbuka. Fokus utama sudah tentu untuk mendapatkan kemenangan apabila bertemu dengan Sevilla nanti,” katanya.
Skuad kendalian Zinedine Zidane sedikit tempang apabila beberapa pemain utama seperti Raphael Varane, Dani Carvajal, Lucas Vazquez, Fede Valverde dan Vinicius Junior dilaporkan belum cergas sepenuhnya dan mungkin diketepikan pada aksi saingan di Stadium Alfredo De Stefano awal pagi esok.

Selepas aksi bertemu Sevilla, Real yang mengumpul 74 mata selepas mengharungi 34 perlawanan dijadualkan bersaing dengan Granada, Athletic Bilbao dan Villareal pada baki tiga saingan terakhir bulan ini.
– AGENSI


Diana Danielle selesai suntik dos pertama vaksin AstraZeneca
Oleh MOHAMMAD SHAHEMY AZMI

9 Mei 2021, 12:36 pm
PETALING JAYA – Pelakon Diana Danielle memasuki senarai terkini golongan selebriti yang selesai menerima suntikan dos pertama vaksin AstraZeneca.
Pelakon tersebut berkongsi mengenai perkara itu menerusi hantaran video dalam Instagramnya ketika disuntik dos pertama vaksin AstraZeneca oleh petugas kesihatan.
“Alhamdulillah selesai dos pertama vaksin AZ (AstraZeneca). Tidak sakit dan disuntik dengan lembut oleh petugas kesihatan di Pusat Pemberian Vaksin Universiti Kebangsaan Malaysia (UKM), Bangi, Selangor.
“Terima kasih kepada Dr. Junaidi dan pasukan dan semua petugas barisan hadapan. Moga kita menang melawan Covid-19,” tulisnya dalam Instagram
Dalam perkongsian itu juga, isteri kepada pelakon Farid Kamil itu berkata bahawa keadaannya baik-baik sahaja selepas mendapat suntikan vaksin dan berkemungkinan hanya akan mengalami simptom biasa seperti sakit kepala, demam dan keletihan.
“Tapi keadaan itu sebenarnya menunjukkan sistem ketahanan badan saya sedang bertindak balas dengan vaksin untuk membina ketahanan melawan virus.

“InsyaAllah semuanya akan baik-baik sahaja dalam beberapa hari,” ujarnya.
Pada masa sama, pelakon filem Evolusi KL Drift itu turut menasihatkan orang ramai supaya tidak takut untuk mengambil suntikan vaksin untuk menjaga diri dan keluarga.
“Untuk anda yang telah mendapat peluang suntikan vaksin, tolong lakukannya. Mari sama-sama kita menjaga diri, keluarga dan masyarakat. Jaga diri semua,” katanya.
Terdahulu, beberapa selebriti tanah air selesai menerima suntikan pertama vaksin antaranya Kavita Sidhu, Datuk A. Aida dan Elira Loy. – K! ONLINE


Penyanyi dipanggil beri keterangan langgar SOP
Oleh DIYANATUL ATIQAH ZAKARYA

9 Mei 2021, 1:35 pm
MELAKA – Seorang penyanyi rock akan dipanggil pihak polis negeri bagi membantu siasatan susulan satu klip video yang tular di laman sosial sejak semalam berhubung pelanggaran prosedur operasi standard (SOP) di sebuah hotel di sini.
Ketua Jabatan Siasatan Jenayah (JSJ) Melaka, Asisten Komisioner Mohd. Sukri Kaman berkata, pihaknya akan memanggil penyanyi itu dalam masa terdekat untuk memberi keterangan selepas menerima satu laporan mengenai klip video berdurasi 42 saat itu pada pukul 12.43 pagi tadi.
“Video tersebut telah menunjukkan seorang selebriti dan beberapa individu lain telah melanggar SOP Perintah Kawalan Pergerakan Pemulihan (PKPP) semasa menghadiri satu majlis misi kemanusiaan di sebuah hotel di Jalan Hang Tuah, Melaka.
“Pihak JSJ Melaka telah menjalankan siasatan di bawah Seksyen 21A Akta Pencegahan dan Pengawalan Penyakit Berjangkit 1988 dan Peraturan 18, Peraturan-Peraturan Pencegahan dan Pengawalan Penyakit Berjangkit ( Kawalan Pergerakan Pemulihan ), No.3, 2021,”katanya ketika dihubungi di sini, hari ini.
Katanya, kesemua yang terlibat dalam kes tersebut termasuk penganjur program akan turut dipanggil ke Ibu Pejabat Polis Daerah (IPD) Melaka Tengah untuk diambil keterangan.-K! ONLINE


Empat ahli keluarga Nadia Brian dijangkiti Covid-19
Oleh NUR EMIRA SAIZALI

9 Mei 2021, 1:25 pm
PETALING JAYA – Dugaan demi dugaan, hati pelakon Nadia Brian kini luluh apabila beberapa ahli keluarganya disahkan positif Covid-19.
Nadia atau Nadia Najwa Mohamed Rashidi, 30,ketika dihubungi Kosmo! Online memberitahu, kini ibu, nenek, adik lelaki dan anak buahnya telah dijangkiti wabak tersebut.
“Menggigil seluruh badan ketika mendapat tahu keputusan ujian calitan Kementerian Kesihatan Malaysia (KKM) memaklumkan perkara ini semalam.
“Paling saya risau ialah keadaan nenek saya, Rugayah Mat kerana sudah berumur 75 tahun, tambahan pula dia mempunyai penyakit kronik iaitu diabetis dan darah tinggi.
“Namun, syukur sebab dia tidak mempunyai sebarang simptom dan kini dia berada di Hospital Sungai Buloh,” katanya.
Berkongsi lanjut, Nadia memberitahu ahli keluarganya mendapat jangkitan selepas adik lelakinya disahkan positif Covid-19 beberapa hari lalu.

“Kami tidak pasti dari mana adik lelaki saya mendapat jangkitan mungkin ketika dia keluar ke beberapa lokasi.
“Selepas perkara itu, seluruh ahli keluarga membuat ujian calitan tetapi saya, kakak dan abang ipar negatif manakala yang lain positif.
“Esok kami akan membuat ujian calitan sekali lagi, harap keputusannya negatif. Doakan kami,” ujarnya.
Ketika ini, ibunya, Husmarita Hussain, adik lelakinya serta anak buahnya menjalani tempoh kuarantin di Pusat Kuarantin dan Rawatan Covid-19 (PKRC) di Taman Ekspo Pertanian Malaysia Serdang (Maeps).
Dalam pada itu, pelakon drama Aku Yang Kau Gelar Isteri itu mendedahkan dia tidak dapat melelapkan mata sepanjang malam tadi kerana terlalu memikirkan perkara tersebut.
Malah, dia juga turut menitipkan nasihat kepada orang ramai agar sentiasa menjaga diri sepanjang musim pandemik.
“Hati manusia mana yang tidak risau memikirkan keluarga mereka dijangkiti Covid-19. Saya seperti diserang kegelisahan (anxiety) malam tadi.
“Saya harap semua pihak dapat memainkan peranan masing-masing untuk memerangi virus maut ini. Satu dunia menangis, jadi jangan pentingkan diri,” tuturnya.
Terdahulu, pelakon drama Rudy vs Jolis itu dilihat menangis ketika memberitahu berita berkenaan dalam InstaStorynya.
“Minta semua doakan ahli keluarga saya.Ibu adik, anak buah dan nenek saya disahkan positif Covid-19.
Nadia turut berkongsi video ketika neneknya dijemput KKM menaiki ambulans untuk dibawa ke Hospital Sungai Buloh hari ini. – K! ONLINE


Lelaki terbabit  video cuba hasut institusi kehakiman dituduh esok
Oleh NUR SHARIEZA ISMAIL

9 Mei 2021, 1:27 pm
SEPANG – Seorang lelaki yang dikatakan terbabit dengan satu pautan video cuba menghasut dan menjatuhkan institusi kehakiman negara yang dimuat naik ke YouTube akan dihadapkan ke Mahkamah Sesyen Sepang di sini esok.
Ketua Polis Daerah Sepang, Asisten Komisioner Wan Kamarul Azran Wan Yusof berkata, pihak polis telah menerima satu laporan yang dibuat seorang kakitangan Pejabat Kehakiman Negara pada 23 Januari lalu.
Oleh itu, katanya, satu kertas siasatan mengikut Seksyen 504 Kanun Keseksaan dan Akta Komunikasi dan Multimedia dibuka bagi menyiasat laporan berkenaan.
“Pautan video tersebut telah memaparkan satu video yang bertajuk ‘Hakim kes 1MDB diugut oleh Najib Razak dalam Mahkamah Malaysia’ berdurasi selama kira-kira 20 minit di laman YouTube.
“Antara isi kandungan video berkenaan adalah mempersoalkan kewajaran penukaran Ketua Hakim Tinggi Kuala Lumpur, Mohd. Nazlan Mohd. Ghazali daripada Mahkamah Tinggi Kuala Lumpur (Jenayah) kepada Mahkamah Tingi Kuala Lumpur (sivil) berkuat kuasa 1 Mac 2021,” katanya dalam satu kenyataan di sini hari ini.
Wan Kamarul Azran berkata, kertas siasatan telah dilengkapkan dan dimajukan ke Pejabat Peguam Negara sebelum arahan menuduh suspek di bawah Seksyen 233 Akta Komunikasi & Multimedia 1998 diterima.-K! ONLINE


Jangan salahkan kerajaan jika rakyat langgar SOP – Finaz Yunus
Oleh AHMAD SHAHERMAN SHAMSURI

9 Mei 2021, 1:22 pm
PETALING JAYA – Pengacara dan juga personaliti TV, Finaz Yunus menggesa masyarakat supaya berhenti daripada menyalahkan kerajaan 100 peratus atas pelaksanaan Perintah Kawalan Pergerakan (PKP) fasa tiga yang dilaksanakan hari ini.
Menerusi satu hantaran yang dimuat naik dalam Instagramnya, personality TV AL-Hijrah itu berkata, sebelum ini kerajaan pernah memberi kelonggaran, namun disia-siakan masyarakat dengan tidak mematuhi prosedur operasi standard (SOP) yang ditetapkan.
“Sudah-sudahlah salahkan kerajaan tentang PKP ‘separuh masak” dan sebagainya. Dari PKP fasa satu saya dah menjangkakan berkurung bukanlah solusi terbaik. Itu adalah langkah terakhir
“Kita hanya berjaya kawal kes apabila kerajaan ‘kurung’ kita. Tapi bila kerajaan beri kepercayaan, PKP kembali diangkat (dimansuhkan), apa yang kita buat? Jangan kata golongan kayangan, Instagfamous dan selebriti sahaja yang langar SOP, kita pun sama,” katanya.
Ujar Finaz lagi, selepas kerajaan memberi kelonggaran, masyarakat mula tidak menjaga penjawakan fizikal, tidak memakai pelitup muka dan masih berkeliaran walaupun berstatus kontak rapat.
“Depan mata saya polis kena berkeras untuk minta orang awam beratur dengan penjarakan satu meter di Jalan Tuanku Abdul Rahman (TAR). Semudah-mudah SOP pun kita perlukan polis,” ujarnya.

Disebabkan sikap sambil lewa tersebut, Finaz bertegas bahawa peningkatan angka kes pada hari ini bukanlah disebabkan PKP ‘separuh masak’, namun disebabkan oleh sikap masyarakat sendiri yang mengambil mudah tentang SOP.
“Menghapuskan Covid-19 bukan kerja Kementerian Kesihatan Malaysia (KKM) dan kerajaan semata-mata.
“Jika lumpuh sektor kesihatan, masalah itu berlaku disebabkan hasil tangan-tangan kita yang ambil mudah dan pentingkan diri sendiri,” jelas Finaz.
Dalam hantaran itu juga, Finaz turut melahirkan rasa bimbang terhadap ekonomi negara yang perlu dijana selain memikirkan soal pendapatan rakyat terutama mereka yang hidup dalam kesempitan jika diarahkan untuk berkurung.
Terdahulu, kerajaan mengumumkan Pelaksanaan PKP di enam daerah di Selangor iaitu Hulu Langat, Petaling, Gombak, Klang, Kuala Langat dan Sepang telah dilaksanakan pada 6 Mei hingga 17 Mei dan di seluruh Kuala Lumpur bermula semalam hingga 20 Mei ini.
Manakala semua aktiviti rentas negeri dan daerah tanpa kebenaran pihak polis di seluruh negara adalah tidak dibenarkan selama empat minggu berkuatkuasa dari 10 Mei hingga 6 Jun depan.-K! ONLINE
-HABIS


Warga emas sanggup menyamar ‘ACP’ untuk rentas negeri
9 Mei 2021, 1:55 pm
PETALING JAYA – Perbuatan seorang lelaki menyamar sebagai seorang pegawai kanan polis berpangkat Asisten Komisioner (ACP) untuk mendapatkan kelulusan permit rentas negeri mengundang padah apabila dia diberkas, kelmarin.
Warga emas yang berusia 65 tahun itu mengaku dirinya ACP bergelar Datuk ketika hadir ke Ibu Pejabat Polis Daerah (IPD) Petaling Jaya sekitar pukul 9 malam untuk membuat permohonan tersebut.
Ketua Polis Daerah Petaling Jaya, Asisten Komisioner Mohamad Fakrudin Abdul Hamid berkata, bagi membuktikan diri sebagai pegawai kanan polis, suspek menunjukkan gambar berpakaian lengkap dengan uniform polis melalui skrin telefon bimbitnya.
Menurutnya, musykil dengan perkara itu, seorang anggota yang bertugas meminta suspek mengemukakan sebarang dokumen, namun suspek gagal berbuat demikian.
“Berikutan itu, sepasukan polis dari IPD berkenaan memberkas suspek kerana gagal mempamerkan sebarang identiti dan kad kuasa serta menyamar sebagai seorang penjawat awam,” ujarnya dalam kenyataan hari ini.
Jelasnya, kesalahan menyamar sebagai penjawat awam adalah kesalahan serius dan tindakan lebih tegas akan dikenakan sekiranya ada pihak cuba untuk menyamar dan memalsukan dokumen bagi permit rentas negeri.

“Pihak IPD Petaling Jaya mengingatkan kepada semua lapisan agar sentiasa mematuhi syarat-syarat Perintah Kawalan Pergerakan (PKP) yang ditetapkan supaya penularan Covid-19 dapat diputuskan,” ujarnya. – K! ONLINE


‘Sekurang-kurangnya, terpisah jarak bukan macam ibu..’
Oleh MOHD. HAIKAL ISA

9 Mei 2021, 1:52 pm
PETALING JAYA – “Jangan sedih. Berdoalah agar kita semua berjumpa lagi.”
Demikian antara kata-kata penuh bermakna dramatis berpengalaman, Fauziah Nawi kepada Kosmo! Online ketika diminta sedikit komen tentang video TikTok dimuat naiknya yang membuatkan ramai netizen sayu hati ekoran tidak dapat pulang beraya dek wabak Covid-19.
Fauziah, 68, menitipkan pesanan buat anak-anak di kota yang terpaksa akur dengan Perintah Kawalan Pergerakan (PKP) agar jangan mensia-siakan peluang yang ada untuk mengambil berat tentang keberadaan orang tua walaupun dengan hanya panggilan telefon.
“Apa yang berlaku sekarang (Covid-19) adalah ketentuan Ilahi. Ia mengingatkan kita supaya sentiasa menghargai kasih sayang antara satu sama lain terutama kasih orang tua.
Fauziah kehilangan anak kesayangannya, Allahyarham Pitt Haniff dua tahun lalu disebabkan satu kejadian lemas tragis di Pahang.
“Manusia kalau ada depan mata, dia tak nampak dan mudah mensia-siakan peluang untuk bersama dengan yang tersayang. Itu memang sifat kita. Apabila sudah tiada di depan mata, baru tercari-cari kasih yang dipisahkan oleh jarak,” katanya ketika dihubungi sebentar tadi.
Fauziah berpesan lagi supaya anak-anak yang terpaksa beraya di perantauan sentiasa mendoakan kesejahteraan ibu bapa mereka.

“Sekurang-kurangnya, kerinduan hanya dipisahkan dengan jarak bukan orang yang kita sayang tiada lagi di dunia ini macam ibu.
“Kalau sayang orang tua, pinta ibu, jangan pernah lupa doakan kesejahteraan orang tua kita sama ada mereka hidup ataupun sudah meninggal dunia. Yang bertuah masih punya orang tua, doakan agar mereka dikurniakan kesihatan yang baik.
“Insya-Allah semuanya akan okey. Nanti kita jumpa lagi,” ujarnya.
Fauziah kehilangan anak kesayangannya yang juga merupakan seorang penulis skrip dan pengarah, Pitt Hanif dua tahun lalu selepas mayat anaknya itu ditemui terapung di Sungai Jelai, Kampung Mela, Lipis, Pahang.
Allahyarham Pitt dan Pengarah Fotografi filem Coast Guard, Sham Mokhtar, 38 menaiki bot fiber untuk memancing di sungai itu sebaik menamatkan penggambaran filem sebelum bot dinaiki merempuh tiang sebuah jambatan menyebabkannya terbalik dan terbelah dua. – K! ONLINE


Periuk puaka ‘dikurung’ setengah abad
Oleh KOSMO!

10 Mei 2021, 9:30 pm
LONDON – Sebuah periuk masakan yang kononnya mengandungi abu mayat orang kerdil didakwa disumpah dan mengakibatkan kematian kepada sesiapa yang menyentuhnya, lapor akhbar Daily Star, kelmarin.
Perkakas dapur itu diletakkan dalam sangkar besi khas selama 50 tahun sejak pertengahan 1970-an. Periuk itu didakwa telah menyebabkan kematian tiga individu yang menjumpainya.
Legenda tempatan mengatakan periuk mengandungi abu orang kerdil yang terbunuh di Thornton Abbey, England,  demikian menurut akhbar GrimsbyLive.
Periuk itu  ‘dikurung’ di  sebuah ladang di  Lincolnshire Utara, England sehingga dijumpai oleh beberapa pekerja sekitar tahun 70-an semasa mereka melakukan kerja pembinaan.
Penemuan semula periuk  itu menghantui  penduduk tempatan yang mendakwa perkakas itu disumpah.
Salah seorang yang didakwa menjadi mangsa periuk itu ialah Charles Atkin, 6,. Mangsa pernah tinggal di Manor Farm dan mati  digilis traktor sehari selepas tersepak periuk tersebut.

Ketika itu,  abangnya,  John Atkin memberitahu bahawa periuk itu disimpan di bilik bawah tanah dan ayah mereka melarang untuk mendekatinya.
“Pada suatu hari, ketika kami  bermain di bilik itu, Charles secara tidak sengaja tersepak periuk itu.
“Keesokan harinya, Charles maut digilis traktor ketika bermain di ladang berhampiran,” kata Atkin.
Periuk itu didakwa mengakibatkan beberapa kematian lain sebelumnya.
Sebuah laporan surat khabar pada waktu itu mengatakan seorang paderi bernama Bob Kenyon terpaksa dipanggil untuk memindahkan periuk itu ke sebuah lokasi rahsia.
“Kenyon melakukan upacara keagamaan ke atas periuk itu sebelum memasukkannya ke dalam tong dan dibungkus sebelum dikunci dalam sangkar besi yang dipasak ke dinding,” tulis laporan itu. – Agensi


Bas sekolah jadi rumah percutian
Oleh KOSMO!

10 Mei 2021, 10:00 pm
LONDON – Sebuah bas sekolah yang digunakan pada tahun 1970-an di Britain diubah suai menjadi rumah percutian berkonsep retro untuk disewa oleh pelancong, lapor akhbar Daily Mirror kelmarin.
Dikenali sebagai bas Bluebird, kediaman itu terletak di sebuah tanah pertanian berhampiran ladang anggur di Devon, barat daya England.
Lokasi tersebut juga tidak jauh dari destinasi pelancongan popular seperti Jurassic Coast dan beberapa buah pantai lain.
Rumah bas itu boleh memuatkan dua tetamu serta dilengkapi peralatan seperti ketuhar gas, kotak sejuk termoelektrik, peralatan barbeku, bilik mandi dan sebuah katil berkembar.
Bahagian dalam bas yang menempatkan ruang istirahat, meja makan dan dapur. – Daily Mirror
Turut disediakan adalah lot parkir untuk sebuah kenderaan.
Percutian tujuh malam di rumah bas Bluebird ditawarkan pada harga bermula daripada £356 (RM2,050) dan ia kini diiklankan di holidaycottages.co.uk untuk disewa pada sepanjang musim panas.

“Sebaik melangkah masuk ke dalam bas sekolah yang digunakan pada tahun 1970-an ini, pertama sekali anda akan melihat lampu dan ruang tamu yang cantik.
“Ruang istirahat yang selesa dan ruang makan yang mesra dan santai turut disediakan.
“Jika terus melangkah ke bahagian dalam, anda akan menemui bilik tidur  lengkap dengan hiasan dan perabot retro,” tulis iklan tersebut.
Bilik tidur yang menempatkan katil berkembar. – Daily Mirror
Rumah bas Bluebird terletak di kawasan terpencil dan menawarkan pemandangan kampung serta privasi.
Ia berdekatan dengan sempadan Devon, Dorset dan Somerset, sekali gus membolehkan pengunjung untuk meneroka ketiga-tiga daerah  itu dengan mudah. – AGENSI


Emirates taja penerbangan bantuan percuma ke India
Oleh KOSMO!

10 Mei 2021, 10:30 pm
DUBAI,  Emiriyah Arab Bersatu – Syarikat penerbangan kargo Dubai, Emirates  akan menerbangkan bekalan perubatan dari Dubai ke sembilan buah bandar di India secara percuma mulai minggu ini dalam usaha membantu memerangi lonjakan kes koronavirus di negara itu, lapor akhbar Gulf Today, kelmarin.
Kebanyakan bantuan antarabangsa telah disalurkan ke India di mana kadar jangkitan tidak terkawal menyaksikan hospital-hospital lumpuh akibat kekurangan katil, ubat-ubatan, tangki oksigen dan bekalan lain.
Berita itu diumumkan di Bandar Kemanusiaan Antarabangsa Dubai yang merupakan gudang simpanan Pertubuhan Kesihatan Dunia (WHO)  yang sangat penting untuk pengedaran peralatan perubatan ke seluruh dunia.
Emirates akan menyediakan ruang kargo percuma untuk mengangkut bekalan daripada  badan-badan  amal yang berpusat di Dubai, kata Naib Presiden Kanan Emirates, Nabil Sultan.
“Kami benar-benar komited untuk membantu India,” katanya.
Bekalan itu akan diatur melalui Bandar Kemanusiaan Antarabangsa Dubai, gudang simpanan yang digunakan oleh banyak badan bukan kerajaan untuk mengangkut bantuan ke seluruh dunia.

Menurut Nabil, penerbangan menghantar bekalan itu akan dijalankan secara percuma sehingga satu tempoh yang akan diberitahu kelak.
“Kami sudah lama memiliki hubungan baik dengan India dan dalam masa-masa sukar seperti ini, saya rasa sangat penting untuk memastikan komoditi penting sampai ke India dan penduduknya.
“Ini adalah masanya untuk kita menghulur bantuan kepada mereka yang memerlukan,”ujarnya.
Penerbangan pertama di bawah program “jambatan udara”  itu  dijadualkan berangkat ke New Delhi pada 13 Mei ini dengan membawa 12.6 tan khemah pelbagai guna daripada  WHO.
Emirates mengendalikan 95 penerbangan mingguan ke sembilan bandar raya India iaitu New Delhi, Mumbai, Bengaluru, Kolkata, Ahmedabad, Chennai, Cochin, Hyderabad dan Trivandrum.
Penerbangan bantuan percuma ini menawarkan kira-kira 5,000 tan muatan mingguan. – Agensi


Rakyat Selangor diminta berkorban amalan berkunjung, pulang kampung
Oleh MOHD YUNUS YAKKUB

10 Mei 2021, 9:18 pm
SHAH ALAM – Rakyat Selangor diminta berkorban untuk tidak meneruskan amalan-amalan lazim Aidilfitri.
Sultan Selangor, Sultan Sharafuddin Idris Shah bertitah ini termasuk pulang ke kampung dan kunjung-mengunjung, demi mengelakkan wabak Covid-19 daripada terus merebak sehingga sukar dikawal.
Titah Sultan Sharafuddin, baginda amat bimbang dengan angka kes-kes jangkitan baharu dan kematian di Selangor yang semakin meningkat setiap hari.
“Susulan meningkatnya jumlah kes-kes baharu jangkitan wabak Covid-19 yang sangat berbahaya, beta menyeru rakyat jelata agar menyambut hari raya kali ini dalam suasana yang sederhana dan waspada.
“Ini memandangkan Selangor masih lagi berada di dalam Perintah Kawalan Pergerakan (PKP),” titah baginda dalam perutusan sempena Hari Raya Aidilfitri di hantaran laman sosial rasmi Selangor Royal Office.
Baginda turut berpesan supaya rakyat jangan mengambil mudah dengan bahaya wabak ini dan terus peka dengan situasi terkini di lokasi masing-masing.

Baginda menegaskan, paling penting setiap individu yang mahu keluar ke tempat awam perlu mematuhi prosedur operasi standard (SOP) yang ditetapkan khususnya memastikan penjarakan fizikal sekurang-kurangnya satu meter dan pemakaian pelitup muka pada setiap masa.
“Beta tidak mahu melihat lebih banyak kematian akibat wabak ini dan menyeru rakyat agar sama-sama membantu pihak berkuasa untuk menghentikan penularan wabak ini sepenuhnya,” titahnya.
Dalam pada itu, Sultan Sharafuddin bersama Tengku Permaisuri Selangor, Tengku Permaisuri Norashikin serta Raja Muda Selangor, Tengku Amir Shah berkenan mengucapkan Selamat Hari Raya Aidilfitri kepada seluruh umat Islam khususnya di Negeri Selangor dan di Malaysia amnya. – K!ONLINE


Beli barang persiapan raya antara alasan rentas negeri
Oleh NUR SHARIEZA ISMAIL

10 Mei 2021, 9:15 pm
SEPANG – Polis mengesan pengguna jalan raya menggunakan pelbagai alasan tidak munasabah seperti membeli barang untuk menyambut Aidilfitri dan berkunjung ke bank untuk membolehkan mereka merentas daerah atau negeri tanpa surat kebenaran.
Ketua Polis Daerah Sepang, Asisten Komisioner Wan Kamarul Azran Wan Yusof berkata, situasi itu dikesan sejak kerajaan menguatkuasakan Perintah Kawalan Pergerakan (PKP) dan terbaharu larangan merentas daerah yang bermula hari ini.
“Bagaimanapun polis tidak mengenakan kompaun sebaliknya mengarahkan individu terlibat berpatah balik.
“Memandangkan salah satu daripada tujuh sekatan jalan raya (SJR) di bawah Ibu Pejabat Polis Daerah (IPD) Sepang bersempadan dengan Nilai, Negeri Sembilan, jadi polis akan perketatkan keluar-masuk pengguna jalan raya,” katanya kepada Kosmo! hari ini.
Wan Kamarul Azran berkata, masih ramai lagi pengguna jalan menggunakan alasan tidak sepatutnya dan mereka diarahkan supaya berpatah balik.
Dalam masa sama, beliau turut menasihatkan kepada orang ramai supaya mematuhi arahan Perintah Kawalan Pergerakan (PKP) yang dikeluarkan Majlis Keselamatan Negara (MKN). – K! ONLINE


Wanita guna kertas pasir cukur bulu kaki
Oleh KOSMO!

10 Mei 2021, 11:00 pm
LONDON – Seorang wanita Britain  menjadi tular di laman TikTok apabila memuat naik video dia mencukur bulu kakinya menggunakan kertas pasir sebagai pengganti pencukur biasa, lapor akhbar Daily Star, kelmarin.
Pengguna TikTok dengan akaun @jules490f berkata, dia mendapat inspirasi melakukan aksi itu daripada beberapa wanita lain yang turut melakukan perkara sama.
“Saya ada melihat video seorang wanita di TikTok  menggunakan kertas pasir 600 grit untuk mencukur bulu kakinya.
“Saya meniru perbuatannya dan ternyata kaki saya menjadi lebih licin. Ia sangat hebat dan berhasil,” katanya.
Tambah Jules, selama ini dia menggunakan pencukur biasa untuk mencukur kakinya dan hasilnya tidak memuaskan seperti kertas pasir.
Video itu telah menerima 200,000 tanda suka dan dihujani pelbagai jenis komen daripada netizen.

“Saya pernah melakukan perkara sama tahun lepas, kaki saya kesakitan sehari selepas menggosoknya dengan kertas pasir,” tulis seorang pengguna media sosial.
Kaedah cukur menggunakan kertas pasir ini menerima banyak amaran kerana ia dikhuatiri boleh mengakibatkan jangkitan kuman dan luka pada kulit kaki kerana digosok terlalu kuat. – Agensi


Cuba guna pas kerja untuk balik kampung
Oleh KHAIRULMIZAN YAHYA

10 Mei 2021, 9:47 pm
KUANTAN – Ada segelintir pengguna jalan raya dikesan cuba pulang ke kampung sempena Hari Raya Aidilfitri dengan menggunakan pas kerja atau surat majikan bagi melepasi sekatan jalan raya (SJR).
Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman, Datuk Seri Abd Rahim Jaafar berkata, bagaimanapun taktik itu gagal mengaburi pihak berkuasa, malah setakat ini sebanyak 1,333 kenderaan telah diarahkan berpatah balik.
“Perkara itu dikesan selepas pemeriksaan secara terperinci dilakukan ke atas dokumen yang dikemukakan ketika melalui sekatan jalan raya,” katanya selepas memeriksa SJR di Tanjung Lumpur, di sini, hari ini.
Yang hadir sama, Ketua Polis Daerah Kuantan, Asisten Komisioner Mohamad Noor Yusof Ali.
Abd Rahim berkata, SJR ini dilakukan bagi memastikan tiada individu menyalahguna atau mengambil kesempatan untuk pulang ke kampung menyambut Aidilfitri.
“Kita terpaksa memeriksa satu persatu kenderaan kerana ada cubaan individu tertentu untuk melepasi SJR dengan pelbagai taktik. Misalnya, tiada dokumen perjalanan tetap dan beberapa borang yang tidak diisi dengan tepat.

“Ada beberapa individu yang cuba menggunakan pas kerja atau surat majikan untuk merentas negeri sedangkan tujuannya adalah pulang ke kampung dengan harapan pihak polis boleh membenarkan mereka merentas negeri,” katanya.
Sementara itu beliau berkata, masyarakat seolah-oleh lupa bahawa SJR ini dilaksanakan bukan untuk menyusahkan mereka, sebaliknya mahu menyekat penularan jangkitan Covid-19.
Jelasnya, sebanyak 361 SJR dibuka seluruh negara bagi memantau keluar masuk kenderaan merentas negeri dengan membabitkan 6,579 anggota yang bertugas. – K! ONLINE


Ebit Lew hadiahkan khemah baharu untuk KK Kuala Lumpur
Oleh LUQMAN RIDHWAN MOHAMED NOR

10 Mei 2021, 9:11 pm
PETALING JAYA – Klinik Kesihatan Kuala Lumpur dihadiahkan lapan buah khemah ujian Covid-19 oleh penceramah popular, Ebit Lew bagi menggantikan khemah yang dimusnahkan oleh ribut.
Menurut Ebit di laman Facebook, apabila dia tiba di klinik kesihatan tersebut, lokasi ujian wabak tersebut dipenuhi dengan orang ramai ekoran wujudnya banyak kluster baharu.
“Penuh berbaris sampai luar. Kasihan tengok doktor dan jururawat semua. Panas-panas pakai baju peralatan perlindungan diri (PPE).
“Sampai tadi semua doktor tunggu saya. Mereka menangis cakap terima kasih. Ulang kali cakap terima kasih. Saya beri sedikit kata semangat dan doa. Ini ujian kita semua. Allah akan balas setiap kesusahan mereka lalui,” katanya hari ini.
Ebit berkata, dia dihadiahkan kuih raya oleh doktor di klinik kesihatan tersebut.
“Saya kata tiada apa saya bawa ni. Kata mereka lapan buah khemah ini pun teramat bermakna ustaz.

“Tiada apa dibandingkan dengan kerja dan usaha doktor dan semua jururawat, pembantu perubatan di luar sana. Terima kasih ya semua,” katanya. – K! ONLINE


13 tonggak JDT sertai skuad Harimau Malaya
Oleh MUHAMAD ARDIE PUTRA SUHAIMI

10 Mei 2021, 9:14 pm
KESEFAHAMAN skuad Harimau Malaya dijangka ampuh apabila daripada 13 daripada 25 pemain yang dipanggil menyertai kem latihan pusat kali ini merupakan tonggak Johor Darul Ta’zim (JDT).
Lebih menarik, ketua jurulatih negara, Tan Cheng Hoe mengekalkan 19 pemain yang dipanggil menyertai kem latihan pusat terdahulu di Johor Bahru pada Mac lepas
Begitupun, Cheng Hoe terpaksa melupakan khidmat pertahanan kental, Shahrul Saad dan penyerang sensasi Selangor FC, Shahrel Fikri Md Fauzi yang mengalami kecederaan serius baru-baru ini.
Bagi melengkapkan senarai 25 pemain, seramai tiga muka baharu telah disenaraikan iaitu penjaga gol, Samuel Somerville (Penang FC), Liridon Krasniqi (Newcastle Jets) dan Arif Aiman Mohd Hanapi (Johor Darul Ta’zim) serta tiga lagi pemain yang kembali dipanggil iaitu Safawi Rasid (Johor Darul Ta’zim), Dominic Tan (Police Tero FC) dan Junior Eldstal (Chonburi FC).
“Skuad Harimau Malaya akan mula turun menjalani latihan di Stadium Nasional, Bukit Jalil selama empat hari bermula 16 hingga 19 Mei ini sebelum terbang ke Dubai pada 20 Mei bagi perlawanan persahabatan pertama (bukan Tier 1) bertemu Kuwait di sana pada 23 Mei.
“Kemudian pada 25 Mei, skuad Harimau Malaya akan terbang ke Manama bagi perlawanan persahabatan kedua (Tier 1) bertemu Bahrain di sana pada 28 Mei dan kembali ke Dubai pada 31 Mei bagi persediaan terakhir menghadapi baki tiga perlawanan kelayakan,” kata kenyataan yang dikeluarkan oleh Persatuan Bola Sepak Malaysia (FAM) hari ini.

=Bagi empat pemain yang beraksi di liga luar iaitu Liridon, Junior, Dominic serta Luqman Hakim Shamsudin, mereka tidak perlu melapor diri di Kuala Lumpur pada 16 Mei, sebaliknya terus dari negara masing-masing iaitu Australia, Thailand dan Belgium untuk menyertai pasukan di Dubai pada 20 Mei. – K! ONLINE

SENARAI PENUH

PENJAGA GOL
MOHD FARIZAL MARLIAS (JDT)
SAMUEL JACOB SOMERVILLE (PENANG FC)
KHAIRULAZHAN KHALID (SELANGOR FC)

PERTAHANAN
MATTHEW DAVIES (JDT)
AIDIL ZAFUAN ABD RADZAK (JDT)
ADAM NOR AZLIN (JDT)
LA’VERE CORBIN-ONG (JDT)
SYAHMI SAFARI (SELANGOR FC)
IRFAN ZAKARIA (KL CITY)
JUNIOR ELDSTAL (Chonburi)
DOMINIC TAN (Police Tero)
RIZAL GHAZALI (KDA FC)

TENGAH
SYAMER KUTTY ABBA  (JDT)
NAZMI FAIZ MANSOR  (JDT)
AKHYAR ABDUL RASHID  (JDT)
MOHAMADOU SUMAREH  (JDT)
ARIF AIMAN MOHD HANAPI  (JDT)
SAFAWI RASID  (JDT)
BRENDAN GAN (SELANGOR FC)
NOR AZAM ABDUL AZIH (SRI PAHANG)
LIRIDON KRASNIQI (NEWCASTLE JETS)

PENYERANG
SYAFIQ AHMAD  (JDT)
GUILHERME DE PAULA  (JDT)
LUQMAN HAKIM SHAMSUDIN (K.V. KORTRIJK)
NORSHAHRUL IDLAN TALAHA (SARAWAK UNITED)


Kepelbagaian aktiviti ekonomi pertanian tingkat hasil pendapatan
Oleh KOSMO!

10 Mei 2021, 10:40 pm
PETALING JAYA – Kementerian Pertanian dan Industri Makanan (MAFI) akan meningkat lagi usaha untuk mempelbagaikan aktiviti ekonomi berasaskan pertanian di kawasan luar bandar di negeri ini bagi membantu penduduk meningkatkan hasil pendapatan.
Menterinya, Datuk Seri Dr. Ronald Kiandee berkata, antara tanaman yang menjadi tumpuan adalah buah-buahan yang dapat mengeluarkan hasil dalam jangka masa pendek, bernilai komersial dan mampu memberi pulangan yang baik.
“Saya akan meminta jabatan dan agensi dibawah MAFI untuk membantu melihat potensi aktiviti ekonomi berasaskan pertanian agar penduduk di kawasan luar bandar dapat merasai pulangan yang lebih cepat seterusnya meningkatkan hasil pendapatan,” katanya.
Sejajar dengan usaha itu, Ronald yang juga Ahli Parlimen Beluran berkata MAFI telah melaksanakan projek perintis tanaman nanas MD2 di Kampung Rungus Beluran melibatkan sebanyak 26,000 pokok yang telah dimulakan pada Januari 2020 dan telah mula mengeluarkan hasil pada April lepas.
“Kita harapkan agar projek perintis tanaman nanas MD2 diusahakan di Kampung Rungus akan dapat mengalakkan pengusaha lain di negeri ini untuk mencebur diri dalam penananam nanas,” katanya sambil menambah Sabah mempunyai tanah yang luas dan baik boleh diusahakan untuk tanaman nanas.
Beliau berkata nanas merupakan antara buah-buahan yang dieksport secara meluas dari Semenanjung Malaysia dan mendapat sambutan di peringkat antarabangsa.

“Melihat kepada potensi tanaman nanas ini, MAFI dalam usaha mewujudkan Lembaga Perindustrian Nanas Malaysia (LPNM) di Sabah yang telah mendapat kerjasama baik daripada kerajaan negeri Sabah bagi merealisasikan usaha ini,” tambahnya. – K! ONLINE


Isteri Deen Hot FM keguguran
Oleh HANISAH SELAMAT

10 Mei 2021, 8:49 pm
PETALING JAYA: Penyampai Hot FM , Deen atau Nordin Madian, 33, reda apabila isterinya mengalami keguguran, serentak dengan sambutan Hari Ibu, semalam.
Katanya, paling penting kini adalah menjaga emosi dan kesihatan insan tercinta , Siti Nur Warda Aminuddin,30, yang dinasihatkan berehat selama dua minggu.
“Kandungan Warda masih terlalu awal kerana belum dapat dipastikan berapa minggu, cuma sebelum ini kami sudah ke klinik disebabkan ada tanda-tanda dia hamil.
“Puncanya kami tak tahu tetapi Warda pernah keguguran kali pertama sebelum mengandungkan anak sulung kami. Memang doktor pernah maklumkan dia kena berehat di katil saja pada trimester pertama.
“Dia juga tidak boleh kerja berat atau stress. Semua itu boleh bagi risiko. Semalam selepas menjalani prosedur D&C keadaannya lemah, namun hari ini nampak lebih bermaya,” katanya kepada K! Online
Pada masa sama, pengendali segmen Jam Hot itu lega apabila berpeluang menjaga isterinya sepanjang tempoh pemulihan memandangkan kini dia bertugas dari rumah.

“Pengalaman menjaganya ketika berpantang dulu membuatkan saya sudah sedia untuk singsing lengan. Anak kami, Leia Zarra yang berumur dua tahun lebih pun mudah dijaga.
“Ada hikmah musim pandemik Covid-19 ini saya bekerja dari rumah. Kakak ipar pula tinggal di daerah sama, jadi dia pun tolong tengok-tengokkan Warda,” kongsinya lagi.
Deen dan Warda mendirikan rumahtangga pada Disember 2016.

Ends/


Hariss lagenda JDT – Tunku Ismail
Oleh MOHAMAD FAIZAL HASHIM

10 Mei 2021, 9:02 pm
JOHOR BAHRU – Pemilik kelab Johor Darul Ta’zim (JDT), Tunku Ismail Sultan Ibrahim mengangkat Hariss Harun yang pernah memakai lilitan kapten pasukan Harimau Selatan sebagai legenda kelab tersebut.
Tunku Mahkota Johor itu berkata, keputusan pemain kelahiran Singapura itu menyertai JDT daripada berhijrah ke Portugal membantu pasukan menjadi pasukan paling berjaya dan berpengaruh di negara ini.
Tunku Ismail berkata, Hariss merupakan pemain pertama yang ditandatanganinya pada saingan liga musim 2014 setelah menyedari kehadirannya mampu memperkuatkan bahagian tengah JDT.
“Saya bertemu pemuda ini dan memberitahu beliau tentang projek saya, aspirasi, serta apa yang tidak lengkap pada kelab dan bertanya seandainya beliau boleh membantu.
“Beliau sudah hampir ke Portugal ketika itu tetapi saya yakinkan beliau ke sini untuk memenangi kejuaraan. Beliau bersetuju untuk bersama-sama dengan kami ketika pasukan ini tidak mempunyai apa-apa,” katanya menerusi hantaran di Facebook rasmi kelab, Johor Southern Tigers hari ini.
Tunku Ismail memberitahu, Harris yang membuat 165 penampilan bersama JDT telah menjadi tulang belakang dan merupakan bahagian yang penting dalam kelab berkenaan.

“Hariss, saya secara peribadi dan bagi pihak kelab ingin mengucapkan terima kasih dan selamat maju jaya dalam karier anda.
“Anda sentiasa akan mendapat sokongan saya, sokongan kami dan anda akan sentiasa menjadi sebahagian dari keluarga JDT, dan seorang legenda JDT,” ujarnya. -K! ONLINE


AS jual pelancongan vaksin
Oleh KOSMO!

10 Mei 2021, 8:27 pm
AS jual pelancongan vaksin

MIAMI BEACH, Florida  – Amerika Syarikat (AS) menjadi lokasi tumpuan  pelancong dari rantau Amerika Latin untuk mendapatkan suntikan vaksin Covid-19 selepas mereka tidak sanggup menunggu  giliran terlalu lama di negara sendiri.
Bertempat di Miami Beach, Florida, berpuluh-puluh pelancong puluhan pelancong menunggu giliran untuk mendapat suntikan vaksin Covid-19 di pusat vaksinasi sementara yang disediakan di situ.
Tiada  bukti kewarganegaraan diperlukan untuk mendapatkan suntikan vaksin. Pelancong hanya perlu menahan cuaca panas untuk mendapatkan dos vaksin Johnson & Johnson percuma dan kad vaksinasi.
Pelancong tersebut datang dari seluruh rantau Amerika Latin seperti Ekuador, El Salvador dan Venezuela  di mana penerimaan vaksin lambat dan tergendala disebabkan kekurangan bekalan.
“Di negara saya, Covid-19 semakin hampir dan tidak banyak kemungkinan kami akan mendapat akses kepada vaksin dalam masa terdekat,” kata Maria Bonilla, yang terbang dari Honduras.

Akauntan berusia 40 tahun itu berlepas bersama ibu bapanya yang masing-masing  berusia 63 dan 73 tahun.
“Kami perlu membuat keputusan untuk mencari alternatif lain dengan mendapatkan vaksin di luar negara,” kata Bonilla.
Blanca Diaz, 50, yang tiba dari Mexico, membuat kesimpulan serupa. Kata Diaz,  negaranya memberi keutamaan kepada warga emas dan dia tidak sanggup menunggu lebih lama.
Pesuruhjaya Bandar Raya Miami Beach, David Richardson, yang mengawasi fasiliti itu berkata, beliau  mempunyai perasaan bercampur-baur  mengenai kehadiran pelancong vaksin yang semakin meningkat.
“Saya rasa AS perlu menolong seramai mungkin orang untuk mendapatkan vaksin Covid-19.
“Satu-satunya kebimbangan saya adalah hanya golongan yang mampu boleh membeli tambang boleh datang ke AS dan mendapatkan vaksin di sini.
“Namun bagaimana dengan orang miskin di Amerika Selatan yang turut terdesak mendapatkan perlindungan dari Covid-19?” katanya,
Richardson mendesak pemerintah AS untuk mengirim vaksin ke luar negara agar semua orang dapat mengakses vaksin tersebut dan bukan hanya orang yang mampu datang ke sini.
Setakat kelmarin, pondok vaksinasi di Miami Beach sudah memberikan 175 orang suntikan vaksin Johnson & Johnson jenama yang digemari oleh pelancong kerana ia hanya memerlukan satu dos.
Ini adalah hujung minggu kedua pondok vaksinasi itu beroperasi dan program ini akan diteruskan dalam tempoh beberapa minggu akan datang.
Richardson memberitahu beliau diberi mandat untuk memberikan vaksin Covid-19 kepada sesiapa yang berumur 18 tahun ke atas. – AFP


Peng Soong-Liu Ying, Soniia berlatih di ABM
Oleh MUHAMMAD ZUHAILY BADLISHAH

10 Mei 2021, 9:05 pm
PERSATUAN Badminton Malaysia (BAM) menjemput beregu campuran, Chang Peng Soon dan Goh Liu Ying serta pemain perseorangan, Soniia Cheah berlatih di Akademi Badminton Malaysia (ABM), Bukit Kiara, Kuala Lumpur.
Ketiga-tiga pemain profesional itu dijemput menjalani latihan berpusat bersama skuad kebangsaan sebagai langkah persediaan sebelum menghadapi Sukan Olimpik 2020 di Tokyo, Jepun dari 23 Julai hingga 8 Ogos depan.
Presiden BAM, Tan Sri Mohamad Norza Zakaria mengalu-alukan kehadiran ketiga-tiga pemain berpengalaman tersebut untuk menggunakan segala fasiliti yang ada di ABM demi kejayaan Malaysia di Olimpik Tokyo nanti.
“Saya amat berharap mereka dapat berlatih bersama-sama dan pada masa sama membentuk semangat berpasukan yang kuat antara mereka.
“Di Tokyo nanti, tidak akan ada pemain profesional atau BAM, sebaliknya semua hanyalah sekumpulan pemain badminton yang berjuang untuk membanggakan Jalur Gemilang,” katanya menerusi satu kenyataan rasmi BAM.
Sebagai rekod, tarikh tutup kelayakan Olimpik Tokyo 2020 adalah 15 Jun depan.

Sehubungan itu, mana-mana pemain profesional lain yang berjaya melayakkan diri ke Olimpik Tokyo 2020 mungkin juga akan dijemput menjalani latihan pusat di ABM selepas ini. – K! ONLINE


Singapura tersenarai negara penularan VOC SARS-CoV-2 dalam komuniti
Oleh SITI A'ISYAH SUKAIMI

10 Mei 2021, 9:09 pm
PUTRAJAYA – Kementerian Kesihatan (KKM) memaklumkan Sidang Khas Majlis Keselamatan Negara (MKN) Bilangan 30 Tahun 2021 pada 7 Mei bersetuju menyenaraikan Singapura sebagai salah sebuah negara yang melaporkan penularan Variant of Concern (VOC) SARS-CoV-2 dalam komuniti.
Ia berdasarkan kepada laporan dikeluarkan oleh Kementerian Kesihatan Singapura yang melibatkan varian Afrika Selatan B.1.351, varian United Kingdom B.1.1.7, varian Brazil B.1.1.28 (P1) termasuk Variant of Interest (VOI) dari India iaitu B.1.617.1.
Ketua Pengarah Kesihatan, Tan Sri Dr. Noor Hisham Abdullah berkata, sejajar dengan perkembangan ini, semua pengembara yang masuk ke Malaysia dari Singapura dan yang menggunakan kemudahan Skim Periodic Communicating Arrangement (PCA) perlu menjalani kuarantin wajib selama 14 hari.
“Kuarantin tersebut dijalankan di stesen kuarantin yang telah diwartakan oleh kerajaan bermula pada 13 Mei.
“Pengembara dari Singapura juga tertakluk kepada prosedur operasi standard (SOP) kemasukan pengembara dari negara-negara dengan penularan VOC SARS-CoV-2 dalam komuniti,” katanya dalam satu kenyataan akhbar di sini hari ini.
Beliau berkata, Sidang Khas MKN juga bersetuju Skim Reciprocal Green Lane (RGL) Malaysia-Singapura digantung sementara waktu di peringkat Malaysia bermula pada 13 Mei.

“Pengembara dari Singapura yang ingin memasuki Malaysia bagi tujuan perniagaan perlu menggunakan saluran One Stop Centre (OSC) yang disediakan oleh pihak Lembaga Pembangunan Malaysia (MIDA),” katanya -K!ONLINE


Salam Perantauan 10 Mei 2021
Oleh KOSMO!

10 Mei 2021, 8:15 pm
Sila Log Masuk atau Langgan untuk membaca berita sepenuhnya


Waspada penipuan aplikasi palsu MyBNM
Oleh MUHD AFIQ AL-HAFIZ MAT YUSOF

10 Mei 2021, 8:07 pm
PETALING JAYA – Polis Diraja Malaysia (PDRM) memberi amaran terhadap penggunaan aplikasi palsu MyBNM yang digunakan sindiket untuk memperdaya mangsa.
Pengarah Jabatan Siasatan Jenayah Komersial (JSJK) Bukit Aman, Datuk Zainuddin Yaacob berkata, mangsa dalam kes-kes terbabit akan dihubungi ahli sindiket yang menyamar sebagai pegawai penguat kuasa termasuklah Bank Negara Malaysia (BNM).
“Mangsa yang terpedaya akan diminta untuk memuat turun aplikasi palsu dan diminta untuk memasukkan butiran peribadi seperti nombor kad ATM, nombor pin dan kata laluan.
“Setelah maklumat diperolehi, sindiket akan membuat pindahan wang dari akaun mangsa ke akaun pihak ketiga (keldai akaun).
“Mangsa hanya disedari ditipu setelah mengetahui wang di dalam akaun miliknya berkurang,” katanya dalam satu kenyataan di sini hari ini.
Mengulas lanjut, sepanjang tahun lalu, sebanyak 53 kes telah dilaporkan dengan kerugian berjumlah lebih RM1.1 juta manakala tahun ini sehingga April, sebanyak 57 kes dilaporkan dengan kerugian mencecah RM1.7 juta.

“Bagi menangani peningkatan kes ini, PDRM komited untuk melipatgandakan usaha daripada aspek siasatan dan operasi.
“Kita juga menyeru menyeru masyarakat agar menitik berat aspek pencegahan jenayah yang merangkumi ilmu pengetahuan dan kewaspadaan,” katanya.
Tambah Zainuddin, antara langkah yang boleh digunakan ialah usah terlalu mudah mempercayai sekiranya penguat kuasa dalam panggilan itu meminta untuk memuat turun aplikasi MyBNM.
“Jangan tekan pada mana-mana pautan, memuat turun aplikasi mudah alih yang tertera nama MyBNM atau berkongsi apa-apa maklumat perbankan.
“Pastikan membuat semakan pengesahan melalui laman sesawang http://ccid.rmp.gov.my/semakmule/ atau memuat turun aplikasi SEMAK MULE CCID,” katanya.
Jelasnya, aplikasi MyBNM adalah satu kemudahan dalam talian yang pernah disediakan pihak BNM bermula November 2015. Namun, ia telah ditamatkan oleh pihak BNM pada November tahun lalu dan satu pengumuman juga pernah dikeluarkan oleh pihak terbabit. -K! ONLINE.


Solat hajat mohon doa kesejahteraan rakyat Palestin
Oleh MOHD. HUSNI MOHD. NOOR

10 Mei 2021, 8:12 pm
PUTRAJAYA – Jabatan Agama Islam Wilayah Persekutuan (Jawi) menyarankan masjid, surau Jumaat dan surau di seluruh Wilayah Persekutuan supaya melaksanakan solat hajat pada malam ini.
Solat hajat itu bagi mendoakan kesejahteraan dan keselamatan rakyat Palestin daripada kezaliman tentera Israel.
Pengarah Jawi Datuk Mohd. Ajib Ismail berkata, masjid, surau Jumaat dan surau di Putrajaya, Kuala Lumpur dan Labuan disaran mengadakan solat hajat malam ini.
“Sesungguhnya doa yang dikirimkan dari kejauhan di dalam bulan Ramadan yang penuh barakah.
“Solat hajat ini adalah lambang solidariti umat Islam terhadap rakyat Palestin khususnya di Wilayah Persekutuan bagi mengecam serangan tersebut dan menentang kezaliman berterusan dilakukan tentera Israel terhadap rakyat Palestin,” katanya menerusi kenyataan akhbar hari ini.
Ketegangan di Baitulmaqdis kembali memuncak sejak beberapa minggu lalu, berikutan rakyat Palestin memprotes larangan Israel terhadap akses ke beberapa bahagian di Kota Lama ketika Ramadan.

Selain itu, pihak berkuasa Israel turut mengarahkan beberapa keluarga Palestin meninggalkan rumah mereka bagi memberi jalan untuk penduduk Israel. – K! ONLINE


PKP seluruh negara, ziarah Aidilfitri tidak dibenarkan
Oleh NOR IDAYU BOSRO

10 Mei 2021, 7:17 pm
PUTRAJAYA – Kerajaan memutuskan untuk melaksanakan Perintah Kawalan Pergerakan (PKP) di seluruh negara dengan menguatkuasakan larangan rentas daerah dan rentas negeri kecuali untuk tujuan kecemasan, kesihatan, bekerja, ekonomi, janji temu vaksinasi dan pasangan jarak jauh.
Keputusan terbaharu itu diputuskan dalam sidang khas Majlis Keselamatan Negara Mengenai Pengurusan Covid-19 yang dipengerusikan oleh Perdana Menteri, Tan Sri Muhyiddin Yassin hari ini.
Perdana Menteri berkata, sidang khas itu juga memutuskan ziarah rumah ke rumah dan ziarah kubur semasa sambutan Hari Raya Aidilfitri adalah tidak dibenarkan.
“Solat sunat Aidilfitri di masjid dan surau dibenarkan dengan kehadiran jemaah tidak melebihi 50 orang bagi masjid dan surau yang boleh memuatkan lebih 1,000 jemaah dan 20 orang bagi masjid dan surau yang boleh memuatkan kurang daripada 1,000 jemaah.
“Had bilangan jemaah yang sama terpakai bagi solat fardu lima waktu dan solat Jumaat,” katanya dalam kenyataan akhbar di sini hari ini.
Katanya, tarikh kuat kuasa larangan rentas daerah dan negeri serta larangan aktiviti sosial, sukan dan pendidikan adalah bermula pada hari ini hingga 6 Jun depan seperti yang telah diumumkan Menteri Kanan (Keselamatan), Datuk Seri Ismail Sabri Yaakob pada 8 Mei lalu.

Tarikh kuat kuasa bagi larangan-larangan dan arahan-arahan lain bermula pada 12 Mei hingga 7 Jun depan.
Perdana Menteri berkata, larangan lain termasuklah mengadakan perhimpunan sosial termasuk kenduri-kendara, majlis perkahwinan dan pertunangan, majlis doa selamat dan tahlil, majlis makan malam, majlis sambutan hari jadi serta majlis-majlis rasmi kerajaan dan swasta.
“Sebarang bentuk seminar, persidangan dan mesyuarat secara bersemuka adalah tidak dibenarkan.
“Majlis akad nikah adalah dibenarkan dengan jumlah kehadiran dan prosedur operasi standard (SOP) yang ditentukan oleh pihak berkuasa agama Islam negeri bagi orang Islam dan Jabatan Pendaftaran Negara bagi orang bukan Islam,” katanya. -K! ONLINE